
 讜讻讬 转讬诪讗 讘讬讜砖讘 讜诪爪驻讛 诪讗讬 诇诪讬诪专讗. 驻讬专讜砖 讗讬 讗诪专转 讘砖诇诪讗 讚诇讗 诪讬讬专讬 讘讬讜砖讘 讜诪爪驻讛 讗诇讗 住转诪讗 讻讚拽转谞讬 讗''砖 讚诪砖诪注 讚讗砖诪讜注讬谞谉 讚讞讜诇讬谉 诇讗 讘注讜 讻讜讜谞讛 讗讘诇 讗讬 讗讬讻讗 诇诪讬讚讞讬 讚讗讬讬专讬 讘讬讜砖讘 讜诪爪驻讛 诪讗讬 诇诪讬诪专讗 讚诇讬讻讗 诇诪讬诪专 讚讗转讗 诇讗砖诪讜注讬谞谉 讚讘注讜 讻讜讜谞讛 讚讛讗 诇讗 诪砖诪注 诪讬谞讬讛 讚讗讬讬专讬 讘讬讜砖讘 讜诪爪驻讛 讚住转诪讗 拽转谞讬 讜谞驻诇 讚诪砖诪注 讟驻讬 讘诇讗 讬讜砖讘 讜诪爪驻讛 讜讛专讬''讱 驻讬专砖 诪讗讬 诇诪讬诪专讗 讚诇讬讻讗 诇诪讬诪专 讚讗转讗 诇讗砖诪讜注讬谞谉 讚讘注讜 讻讜讜谞讛 讚讛讗 拽转谞讬 讟讛讜专讛 诪砖诪注 讚拽讜诇讗 讗转讗 诇讗砖诪讜注讬谞谉: 讙讝讬专讛 诪砖讜诐 讞专讚诇讬转 砖诇 讙砖诪讬诐. 驻讬专砖 讘拽讜谞讟专住 讜讗讬谉 讟讜讘诇讬谉 讘讞专讚诇讬转 诪砖讜诐 讚转谞谉 (讟讛专讜转 驻''讞 诪''讟) 讛谞爪讜拽 讜讛拽讟驻专住 讗讬谉 讞讬讘讜专 讜讗讬谉 讻讗谉 诪' 住讗讛 讘诪拽讜诐 讗讞讚 讗注''驻 砖讬砖 讛专讘讛 诇诪注诇讛 讜诇诪讟讛 讜讘讞谞诐 驻讬专砖 讻谉 讚讗驻讬诇讜 讬砖 讻诪讛 住讗讬谉 讘讗讜转讜 诪讚专讜谉 讗住讜专 诇讟讘讜诇 讘讜 讚诪拽讜讛 讗讬谞讜 诪讟讛专 讘讝讜讞诇讬谉 讻讚转谞讬讗 讘转''讻 讗讱 诪注讬谉 讜讘讜专 讜讙讜' 讗讬 诪讛 诪注讬谉 诪讟讛专 讘讝讜讞诇讬谉 讗祝 诪拽讜讛 讻讜' 转''诇 讗讱 诪注讬谉 讜讘讜专 诪注讬谉 诪讟讛专 讘讝讜讞诇讬谉 讜诪拽讜讛 讘讗砖讘讜专谉 讜讘拽讜谞讟专住 讛讘讬讗讛 驻专拽 讘诪讛 讗砖讛 (砖讘转 讚祝 住讛: 讚''讛 讜住讘专): 讚转谞谉 诪讟讘讬诇讬谉 讘专讗砖讬谉. 拽爪转 转讬诪讛 讚讗讬 诪砖谞讛 讛讬讗 诪讛 爪专讬讱 诇讗砖诪讜注讬谞谉 转专讬 讝讬诪谞讬 讚诪讟讘讬诇讬谉 讘专讗砖讬谉 讜砖诪讗 讛讛讜讗 讚诪讟讘讬诇讬谉 讘专讗砖讬谉 讗讬讬专讬 诪讚讗讜专讬讬转讗 讚讜诪讬讗 讚讗讬谉 诪讟讘讬诇讬谉 讘讻讬驻讬谉 讚讛讜讬 诪讚讗讜专讬讬转讗 讜讘讛讛讬讗 讚讙诇 砖谞转诇砖 讗砖诪讜注讬谞谉 讚讗驻讬诇讜 诪讚专讘谞谉 诇讗 讙讝专讬谞谉: 讜驻讬专讜转 讛专讬 讛谉 讘讻讬 讬讜转谉. 讛讬讬谞讜 诇讗讞专 砖讛注诇诐 讚讻诇 讝诪谉 砖讛谉 诪讞讜讘专讬谉 讘诪讬诐 诇讗 诪讬转讻砖专讬 讻讚转谞谉 讘诪住讻转 诪讻砖讬专讬谉 (驻''讚 诪''讜) 谞讚讛 砖讛讬转讛 诪讚讬讞讛 爪谞讜谉 讘诪注专讛 讟讛讜专 讛注诇转讛讜 讻诇 砖讛讜讗 讟诪讗 驻讬专讜砖 讚讗讝 讛讜讻砖专讜 讜讛讗 讚讗诪专 驻''拽 讚驻住讞讬诐 (讚祝 讟讝.) 讚讗讬讻讗 转专讬 拽专讗讬 诇注谞讬谉 讛讻砖专 讞讚 讘转诇讜砖讬谉 讜讞讚 讘诪讞讜讘专讬谉 讜爪专讬讻讬 讛讬讬谞讜 讻砖谞驻诇讜 讘诪讞讜讘专讬谉 讚诪讬转讻砖专讬 诇讗讞专 砖讛注诇诐 讜讗注''驻 砖讗讝 讛诐 转诇讜砖讬谉 诪讻诇 诪拽讜诐 讗爪讟专讬讱 诪砖讜诐 讚讘转讞诇转 讚讬讘讜拽谉 讛讬讜 讘诪讬诐 诪讞讜讘专讬诐: 讛讜讗 住讘专 讚讬讞讜讬讬 拽讗 诪讚讞讬 诇讬讛 谞驻拽 讚拽 讜讗砖讻讞 讚转谞讬讗 讻讜'. 讜讗''转 讗诪讗讬 住讘专 讚诪讚讞讬 诇讬讛 讜讛诇讗 讻讘专 讝讛 讚拽讚拽 诪谉 讛诪砖谞讛 讚拽转谞讬 讬讚讬讜 讟讛讜专讜转 讜诪讛 诪讚拽讚拽 讬讜转专 诪讘专讬讬转讗 讝讜 讜讬''诇 讚讬砖 讞讬诇讜拽 讘讬谉 讟讘讬诇转 讻诇 讙讜驻讜 诇谞讟讬诇转 讬讚讬诐 讚讟讘讬诇转 讙讜驻讜 讞诪讬专讗 讟驻讬 讜讻谉 爪专讬讱 诇讜诪专 讘住诪讜讱 讚驻专讬讱 诪住转诐 诪砖谞讛 诇专' 讬讜讞谞谉 讜诪砖谞讬 讚砖讞讬讟讛 讗驻讬诇讜 . 专' 讬讜讞谞谉 诪讜讚讛 讜讗讻转讬 转拽砖讬 诇讬讛 诪砖谞讛 讚诪住讻转 诪讻砖讬专讬谉 (驻''讚 诪''讝) 讗诇讗 讟讘讬诇转 讬讚讬诐 砖讗谞讬: 谞讛讬 讚诇讗 讘注讬谞谉 讻讜讜谞讛 诇讝讘讬讞讛. 驻讬专讜砖 诇讛转讬专讛 讘讝讘讬讞讛 讝讜 诇讞转讬讻讛 诪讬讛讗 讘注讬谞谉 驻讬专讜砖 诇讞转讬讻转 住讬诪谞讬诐 讻讚驻专讬砖讬转: 

专讘讬谞讜 讙专砖讜诐

诪砖讜诐 讞专讚诇讬转 砖诇 讙砖诪讬诐 讚讞砖讜讘讬谉讗)讚讘专讬 专讘讬谞讜 讗诇讜 爪专讬讱 讘讬讗讜专 讞专讚诇讬转 砖诇 讙砖诪讬诐 讗讬谞讜 诪讬诐 砖讗讜讘讬谉 专拽 讚驻住讜诇讬谉 诪砖讜诐 讚讛讜讜 讝讜讞诇讬谉 讜诪讬 讙砖诪讬诐 讗讬谞谉 诪讟讛专讬谉 专拽 讘讗砖讘讜专谉 讜爪"注. 讻诪讬诐 砖讗讜讘讬谉 讜诇讗 讻诪讬 诪拽讜讛 讗讬 谞诪讬 谞讬讙讝讜专 专讗砖讬谉 讗讟讜 讻讬驻讬谉 讻诇讜诪专 专讗砖讬谉 讙诇讬诐 砖诪讞讜讘专讬谉 诇谞讛专 讚讛谉 讘谞讬 讟讘讬诇讛 讗讘诇 诇讬讙讝专 专讗砖讬谉 讗讟讜 讙诇讬诐 砖转诇讜砖讬谉 诪谞讛专 讜谞注砖讬诐 讻讻讬驻讛 砖讻砖诐 砖讘讻讬驻讬谉 诇讗 诪讟讘诇讬谞谉 讻讱 讘专讗砖讬谉 讚诇讗 诇讬讟讘诇讜 拽诪"诇 讚诇讗 讙讝专讬谞谉:



讗诇讗 讞讜诇讬谉 讚诇讗 讘注讜 讻讜讜谞讛 诪谞诇谉 诪讛讗. 驻讬专讜转 砖谞驻诇讜 诇转讜讱 讗诪转 讻讜' 讻诇讜诪专 讚拽讗 讞讝讬谞谉 (讛讻讗) 砖驻砖讟 (诪注诇) 诪讬 砖讬讚讬讜 讟诪讗讜转 讜谞讟诇谉 讬讚讬讜 讟讛讜专' 讗注"讙 讚诇讗 拽讗 诪讻讜讬谉 诇砖讜诐 讟讘讬诇转 讬讚讬讜:



讜驻讬专讜转 讗讬谞谉 讘讻讬 讬讜转谉 讚讘注讬谞谉 诇讚注转 讜讛谞讬 谞驻诇讜 砖诇讗 诇讚注转 讜讗讬谉 诪讟诪讗讬谉 诇驻讬 砖讛讻砖讬专谉 诇讗讜 讞砖讜讘 讛讻砖专:



讜讗诐 讘砖讘讬诇 砖讬讜讚讞讜. 讛驻讬专讜转 讛专讬 讛讬讗 讘讻讬 讬讜转谉 讚诇讚注转 讛谉 讜讞砖讜讘 讛讻砖专. 讛讜讞讝拽 讗讬谉 诇讗 讛讜讞讝拽 诇讗 讻讜' 讻诇讜诪专 讗诇诪讗 讘注讬谞谉 [讻讜讜谞讛] 诇讟讘讜诇 拽砖讬讗 诇专讘 讚讗诪专 诇讗 讘注讬谞谉 讻讜谞讛 诇讞讜诇讬谉. 讛讻讬 拽讗诪专 讗注"驻 砖讛讜讞讝拽 诇讞讜诇讬谉 讻讜' 讻诇讜诪专 讜诇注讜诇诐 诇讗 讘注讬谞谉 讻讜谞讛:



诇讬诪讗 转讬讛讜讬 转讬讜讘转讬讛 讚专' 讬讜讞谞谉 讻诇讜诪专 讚讗诪专 诇讞讜诇讬谉 讘注讬谞谉 讻讜谞讛. 诪讛 转讻讘讜住转 专讗砖讜谞讛 诇讚注转 讻讜' 讚讘转讻讘讜住转 专讗砖讜谞讛 讻转讬讘 讛讘讙讚 讗讜 讛砖转讬 讗讜 讛注专讘 讗讜 讻诇 讻诇讬 讛注讜专 讗砖专 转讻讘住 讚诪砖诪注 讗砖专 转讻讘住 诇讚注转 讜讘转讻讘讜住转 砖谞讬讛 讻转讬讘 讜讻讜讘住 砖谞讬转 讜讟讛专 讚诪砖诪注 讜讻讜讘住 诪讻诇 诪拽讜诐 讗驻讬' 砖诇讗 诇讚注转 讜注讻砖讬讜 诪拽砖讬谞谉 诇转讻讘讜住转 专讗砖讜谞讛 讚讘注讬谞谉 诇讚注转 讗祝 转讻讘讜住转 砖谞讬讛 讘注讬谞谉 诇讚注转. 诪讬 讗诪专 专' 讬讜讞谞谉 讻讜' 讻诇讜诪专 讚讘注讬谞谉 讻讜讜谞讛 诇讞讜诇讬谉. 讜讛讗 讗诪专 专' 讬讜讞谞谉 讛诇讻讛 讻住转诐 诪砖谞讛 讜转谞谉 谞驻诇讛 住讻讬谉 讜讻讜' 讻诇讜诪专 讜讛讗 讛讻讗 讞讝讬谞谉 讚诇讗 讘注讬谞谉 讻讜讜谞讛 诇讞讜诇讬谉:



诪讚讙诇讬 专讞诪谞讗 诪转注住拽 讘拽讚砖讬诐 讚驻住讜诇 讻讜' 讜讛讬讻讗 讙诇讬 专讞诪谞讗 讘拽讚砖讬诐 讚讻转讬讘 诇专爪讜谞讻诐 转讝讘讞讜 诇讚注转讻诐 讝讘讜讞讜:



讜专讘谞谉 谞讛讬 讚诇讗 讘注讬谞谉 讻讜谞讛 诇讝讘讬讞讛 讻讜' 讻诇讜诪专 专讘谞谉 讘谞讬 诪讞诇拽讜转讜 讚专' 谞转谉 讚驻讜住诇讬谉 讛讬讻讗 讚讝专拽 住讻讬谉 诇谞讜注爪讛 讘讻讜转诇 讜讛诇讻讛 讜砖讞讟讛 讻讚专讻讛 谞讛讬 讚诇讗 讘注讬谞谉 讻讜谞讛 诇讝讘讬讞讛 诇讞转讬讻讛 讘注讬谞谉 讜讛讻讗 诇讗 讗讬讻讜讜谉 诇砖讜诐 讞转讬讻讛 讗诇讗 诇谞讜注爪讛:



讻讜讜谞讛 讚讞讘专转讛 讻讜讜谞讛 诪注诇讬讜转讗 讛讬讗 讜讘转专讜诪讛 谞诪讬 讗讻诇讛 讻诇讜诪专 诇专讘. 讗诪专 专讘 驻驻讗 诇专' 谞转谉 砖谞驻诇讛 诪谉 讛讙砖专 讻诇讜诪专 诇专' 谞转谉 讚诇讗 讘注讬 讻讜讜谞讛 诇讞讜诇讬谉 讗驻讬' 诇砖讜诐 讞转讬讻讛 讚讗驻讬' 诇讗 谞转讻讜讜谉 讗诇讗 诇谞讜注爪讛 砖讞讬讟转讛 讻砖专讛. 讛讻讗 谞诪讬 讗驻讬' 诇讗 谞转讻讜讜谞讛 诇砖讜诐 专讞讬爪讛 讗诇讗 砖谞驻诇讛 诪谉 讛讙砖专 讟讘讬诇转讛 讟讘讬诇讛 诇注谞讬谉 转砖诪讬砖 讛诪讟讛 讗爪诇 讘注诇讛 讚讘注诇讛 讞讜诇讬谉. 诇专讘谞谉 讚讘注讜 讻讜诇讛 诇砖讜诐 讞转讬讻讛 诇注谞讬谉 砖讞讬讟讛 讛讻讗 谞诪讬 讘注讬谞谉 讚谞转讻讜讜谞讛 诇讛拽专 讗注"驻 砖诇讗 谞转讻讜讜谞讛 诇讟讘讬诇讛 诪讜转专转 讗爪诇 讘注诇讛. 讗诪专 专讘讗 砖讞讟 驻专讛 讜谞砖讞讟讛 讘讛诪讛 讗讞专转 讻讜' 讻诇讜诪专 讻转讬讘 讜砖讞讟 讗讜转讛 诇讘讚讛 讜诇讗 讬砖讞讜讟 讗讞专转 注诪讛 讜诇讗 讬注砖讛 砖讜诐 诪诇讗讻讛 注诪讛 诪砖讞讬讟转讛 讜注讚 砖专驻转讛 讜注讻砖讬讜 砖讞讟 驻专讛 讜讘讚专讱 砖讞讬讟转 驻专讛 谞砖讞讟讛 讘讛诪讛 注诪讛 讘诇讗 讻讜讜谞讛 诇专' 谞转谉 讚讗诪专 诇讗 讘注讬谞谉 讻讜讜谞讛 诇砖讞讬讟讛 讘讛诪讛 讻砖专讛 (讘讛诪讛 讻砖专讛) 驻专讛 驻住讜诇讛 讚讻讬讜谉 讚讘讛诪讛 讻砖专讛 讞砖讬讘讗 诪诇讗讻讛 讜驻专讛 驻住讜诇讛 砖驻住诇 讗讜转讛 诪诇讗讻讛:





专诪讘"谉

讛讜讞讝拽 讗讬谉 诇讗 讛讜讞讝拽 诇讗. 讻诇讜诪专 砖讗诇讜 诇讗 讛讜讞讝拽 讗祝 诇讞讜诇讬谉 谞诪讬 讗住讜专. 讜讗"转 讛讬讬谞讜 住讬驻' 讟讘诇 讜诇讗 讛讜讞讝拽 讻讗诇讜 诇讗 讟讘诇 讻诇诇 讗讛"谞 转谞讗 住讬驻讗 诇讙诇讜讬讬 专讬砖讗 砖讗诐 诇讗 讛讜讞讝拽 讻诇诇 讗住讜专 讗祝 诇讞讜诇讬谉. 
讜讗讬 拽砖讬' 诇专"谞 讚讗诪专 讘住讬驻讗 讻讗诇讜 诇讗 讟讘诇 诇诪注' 讗讘诇 讟讘诇 诇讞讜诇讬谉 讛讗 转谞讗 诇讬讛 专讬砖' 讚拽转谞讬 讗注"驻 砖讛讜讞讝拽 诇讞讜诇讬谉 讗住讜专 诇诪注' 讗讬讻讗 诇诪讬诪专 住讚"讗 讛讜讞讝拽 诇讞讜诇讬谉 讗住讜专 诇诪注' 诪驻谞讬 砖讟讘诇 注诇 讚注转 讞讜诇讬谉 讚诇讗 谞讝讛专 讘讞讜诪专 诪注砖专 讗讘诇 诇讗 讛讜讞讝拽 讻诇诇 讗讬诪' 诪讜转专 讗祝 讘诪注' 拽诪"诇 讗讬 谞诪讬 讛讗 拽诪"诇 讚讟讘诇 诇讞讜诇讬谉 讗祝 注诇 驻讬 砖诇讗 讛讜讞讝拽. 
讜讛讗 讚驻诇讬讙讬 专讘 讜专' 讬讜讞谞谉 讘讟讘讬诇讛 砖诇讗 讘讻讜讜谞讛 讜驻诇讬讙讬 转谞讗讬 讘砖讞讬讟讛 讚讜拽' 讘诪爪讜转 讛诇诇讜 砖讛谉 诪转讬专讬诐 讜讬砖 讘讛诐 讛讻砖专 诇讚讘专 讗讞专 讟讘讬诇讛 诪转专转 讗砖讛 诇讘注诇讛 讜砖讞讬讟讛 诪转专转 讘砖专 诇讗讻讬诇讛 讜讗讬谞谉 讘注爪诪谉 讚讘专 砖讘讞讜讘讛 讗讘诇 讘砖讗专 诪爪讜转 砖诇 讞讜讘讛 讗讬 讘注讬 讻讜讜谞讛 诇爪讗转 讜诇注讘讜专 诇讗 诪讬讬专讬 讻诇诇 讗诇讗 驻诇讜讙转' 讚转谞讗讬 讜讗诪讜专讗讬 讛讬讗 讘驻住讞讬诐 讜讘专"讛 讜诇讗 砖讬讬讻讬 讘讛谞讱 讚砖诪注转讬谉 讻诇诇 讗诇讗 讘讬谉 诇专讘 讘讬谉 诇专' 讬讜讞谞谉 讘诇爪讗转 讜诇注讘讜专 讗讬 讻诪专 讗讬 讻诪专 讚诇诪专 诪讻砖讬专讬谉 拽讬诇讬 讟驻讬 讘诪注砖讛 转诇谞讛讜 专讞' 讜讛讗 讗转注讘讬讚 诇讬讛 转讚注 讚讛讗 谞驻诇讛 诪谉 讛讙砖专 讟讛讜专讛 诇讘讬转讛 讻专讘 讜讗诇讜 诪转注住拽 讘转拽讬注讛 诇讚讘专讬 讛讻诇 诇讗 讬爪讗 讻讬讜谉 讚诇讗 诪讻讜讬谉 诇转拽讬注讛 讻诇诇 讜诇诪专 讗驻讬' 讬专讚讛 诇讛拽专 诇讗 讟讛专讛 讜讚讬诇诪讗 讘转讜拽注 住"诇 讬爪讗, 讻谉 谞"诇.
讜讗注"讙 讚专讘 讜专' 讬讜讞谞谉 讛诇讻讛 讻专' 讬讜讞谞谉 讛讻讗 诪住驻拽' 诇讬 诪住讜讙讬转 讗讬谉 讚讜专砖讬谉 讚讗住拽讬讛 专"谉 讻专讘 讜诇讗 诪讚讻专讬谞谉 讛转诐 讚专' 讬讜讞谞谉 讻诇诇 诪讬讛讜 诇讞讜诪专' 谞拽讟讬谞谉 讜诇讗 讬讚注转讬 诪讛诐 诇诪讛 诇讗 讛讜讝讻专讜 讘讛诇讻讜转.





专砖讘"讗

诇讙讝讜专 诪砖讜诐 讞专讚诇讬转 砖诇 讙砖诪讬诐. 驻讬专砖 专砖"讬 讝"诇 讞专讚诇讬转 拽讟驻专住, 讜讘转讜住' 讛拽砖讜 讚拽讟驻专住 诇讗 砖讬讬讱 讗诇讗 讛讬讻讗 (讚讗讬') [讚诇讬讻讗] 讘诪拽讜讛 讗专讘注讬诐 住讗讛, 讜诇诪注诇讛 讛讬诪谞讜 注"讬 拽讟驻专住 诪讞讜讘专 讗诇 诪拽讜讛 讗讞专 砖讬砖 讘讜 诪' 住讗讛, 讗讘诇 讻讗谉 砖讬砖 讘讙诇 注爪诪讜 诪' 住讗讛 讛讗讬讱 砖讬讬讱 诇诪讙讝专 讘讬讛 诪砖讜诐 拽讟驻专住. 讜注讜讚 讗诪讗讬 谞拽讟 砖诇 讙砖诪讬诐, 诇讬诪讗 诇讬讙讝专 诪砖讜诐 讞专讚诇讬转. 讜诇驻讬讻讱 驻讬专砖讜 讛诐 砖讛诪注讬谉 诪讟讛专 讘讝讜讞诇讬谉 讜诪拽讜讛 诪讟讛专 讘讗砖讘讜专谉 讻讚讗讬转讗 讘住驻专讬 (转讜"讻 驻' 砖诪讬谞讬) (讻诇) 讝讛 诪谉 讛讚讬谉 诪讟讛专 讗驻讬诇讜 讝讜讞诇 讜讻诪讗谉 讚讗诪专 讻诇 讛讬诪讬诐 诪讟讛专讬谉 讘讝讜讞诇讬谉, 讜讗驻讬诇讜 诇诪讗谉 讚讗诪专 讛转诐 (讘诪拽讜讛) [讘讙诇] 谞讜拽讬 讛讗 讘讙诇 谞讛专讜转 砖诇 诪讬诐 讞讬讬诐. 讜讗讬 诇讗讜 讚讗砖诪讜注讬谞谉 讛讻讗 讚诪讟讘讬诇讬谉 讘讙诇 讝讛 讛讜讛 讗诪讬谞讗 讚谞讙讝讜专 讘讬讛 讗讟讜 讞专讚诇讬转 砖诇 讙砖诪讬诐 [讚]讛讜讗 诪拽讜讛 讘讝讜讞诇讬谉, 讜拽讗 诪砖诪注 诇谉 讛讻讗 讚诇讗 讙讝专讬谞谉.
讜诇注谞讬谉 驻住拽 讛诇讻讛, 讘谞讚讛 谞"诇 讚拽讬讬诪讗 诇谉 讻专讘讬 讬讜讞谞谉, 讚讻诇 专讘 讜专' 讬讜讞谞谉 讛诇讻讛 讻专' 讬讜讞谞谉, 讜专讘讛 讻专' 讬讜讞谞谉 住讘讬专讗 诇讬讛 诇讻讗讜专讛 诪讚诪拽砖讬 讜讗讝讬诇, 讗祝 注诇 讙讘 讚专讘 谞讞诪谉 诪转专抓 诇讛 讜讗诪专 讚讞讜诇讬谉 诇讗 讘注讜 讻讜讜谞讛, 诪讻诇 诪拽讜诐 讛讜讛 诇讬讛 专讘' 讬讜讞谞谉 诇讙讘讬 专讘 讜专讘讛 诇讙讘讬 专讘 谞讞诪谉 讜拽讬讬诪讗 诇谉 讻专' 讬讜讞谞谉, 讜注讜讚 讚讘砖诇 转讜专讛 讛诇讱 讗讞专 讛诪讞诪讬专. 讜专' 讬讜讞谞谉 讚讘专 转讜专讛 拽讗诪专, 诪讚讗讜拽讬诪谞讗 专' 讬讜讞谞谉 讻专讘讬 讬讜谞转谉 讘专讘讬 讬讜住讬 讜专讘[讬] 讬讜谞转谉 讘专 专' 讬讜住讬 讚讘专 转讜专讛 拽讗诪专, 讜拽诪驻专砖 讟注诪讬讛 讜讗讝讬诇 诪拽讬砖 转讻讘讜住转 砖谞讬讬讛 诇转讻讘讜住转 专讗砖讜谞讛, 讜讗祝 注诇 讙讘 讚拽讬讬诪讗 诇谉 讻专' 谞转谉 讚讗诪专 讚诇讗 讘注讬谞谉 讻讜讜谞讛 诇砖讞讬讟讛, 讘讞讜诇讬谉 拽讗 讗诪专讬谞谉 讚讘讛讗 讗驻讬诇讜 专' 讬讜谞转谉 讘谉 讬讜住讬 诪讜讚讛 讘讛, 诪讚讙诇讬 专讞诪谞讗 诪转注住拽 讘拽讚砖讬诐 讚驻住讜诇 诪讻诇诇 讚讘讞讜诇讬谉 砖专讬.
讗讘诇 专讗讬转讬 诇专诪讘"诐 砖驻住拽 讘驻专拽 专讗砖讜谉 砖诇 讛诇讻讜转 诪拽讜讗讜转 (讛"讞) 讻专讘, 讜砖诪讗 讛讜讗 诪驻专砖 讚诪讛 砖讗诪专讜 诪谞讗 转讬诪专讗 讚讞讜诇讬谉 诇讗 讘注讜 讻讜讜谞讛 讚转谞谉 (诪拽讜讗讜转 驻"讜, 诪"讜) 讙诇 砖谞转诇砖 诇砖谞讗 讚讙诪专讗 讛讜讗 讜诇讗 住讬讜诪讗 讚诪讬诇转讗 讚专讘 谞讞诪谉, 讚讗诇诪讗 诪住拽谞讗 讚讙诪专讗 讻专讘, 讜讗祝 注诇 讙讘 讚讚讞讬谞谉 讜诪诪讗讬 讚讬诇诪讗 讘讬讜砖讘 讜诪爪驻讛, 讚讞讜讬讗 讘注诇诪讗 讛讜讗 讜诇讗 住诪讻讬谞谉 注诇讛 讗诇讗 讗讚注转讬讛 讚讙诪专讗 讚讗诪专 讘讞讜诇讬谉 诇讗 讘注讬 讻讜谞讛.



驻讬专讜转 砖谞砖专讜 诇转讜讱 讗诪转 讛诪讬诐 讜驻砖讟 诪讬 砖讬讚讬讜 讟诪讗讜转 讜讻讜'. 诪讻讗谉 讚拽讚拽讜 讘转讜住' 讚诇讗 讘注讬谞谉 专爪讜谉 讘注诇讬诐, 诪讚拽讗诪专 诪讬 砖讬讚讬讜 讟诪讗讜转, 讚诪砖诪注 讗驻讬诇讜 讗讞专 砖讗讬谞讜 讘注诇 讛驻讬专讜转, 讜注讜讚 讚注讬拽专讜 诪讚讻转讬讘 (讜讬拽专讗 讬讗, 诇讞) 讜讻讬 讬讜转谉 诪讬诐 讜讗诪专讬谞谉 讚讜诪讬讗 讚讻讬 讬转谉. 讜讻诇 讛讬讻讗 讚拽专讬 讬讜转谉 诪砖诪注 讘讗讬讝讛 注谞讬谉 砖讬讜转谉 讘讬谉 注诇 讬讚讬 专爪讜谉 讘注诇讬诐 讘讬谉 注诇 讬讚讬 专爪讜谉 讗讞专讬诐, 讜讻讚讗诪专 讙讘讬 注讙诇讛 注专讜驻讛 讘驻住讞讬诐 (讻讜, 讘) 讗诪专 专讘 驻驻讗 讗讬 讻转讬讘 注讜讘讚 讜拽专讬 注讜讘讚 讗驻讬诇讜 诪诪讬诇讗 讜讗讬 讻转讬讘 注讘讚 讜拽专讬 注讘讚 注讚 讚注讘讬讚 讘讛 讗讬讛讜 讜讛砖转讗 讚讻转讘 注讘讚 讜拽专讬谞谉 注讜讘讚 讘注讬谞谉 注讜讘讚 讚讜诪讬讗 讚注讘讚 诪讛 注讘讚 讚谞讬讞讗 诇讬讛 讗祝 注讜讘讚 讚谞讬讞讗 诇讬讛. 讜讛讻讬 谞诪讬 讗诪专讬谞谉 诇注谞讬谉 驻专讛 讗讚讜诪讛 (驻住讞讬诐 讻讜, 讗) 讚讬诇驻讬谞谉 注讜诇 注讜诇 诪注讙诇讛 注专讜驻讛. 讜专讘 驻驻讗 谞诪讬 讻讬 讛讬讻讬 讚讗诪专讛 讙讘讬 注讙诇讛 注专讜驻讛 讛讻讬 谞诪讬 讗诪专讛 讙讘讬 驻专讛, 讚讗诪专讬谞谉 讛转诐 讛讗 诇讗 讚诪讬讗 讗诇讗 诇讛讗 砖讻谉 注诇讬讛 注讜祝 讻砖专讛 注诇讛 注诇讬讛 讝讻专 驻住讜诇讛. 诪讗讬 讟注诪讗 讗诪专 专讘 驻驻讗 讗讬 讻转讬讘 讜讻讜', 讜讗诪专讬谞谉 (讘讘讗 拽诪讗 谞讜, 讗) 讛注讜砖讛 诪诇讗讻讛 讘诪讬 讞讟讗转 讜讘驻专转 讞讟讗转 驻讟讜专 诪讚讬谞讬 讗讚诐 讜讞讬讬讘 讘讚讬谞讬 砖诪讬诐. 讗诇诪讗 诪砖诪注 讛讗 讚讚专砖讬谞谉 诪讛 注讘讚 讚谞讬讞讗 诇讬讛 讗祝 注讜讘讚 讚谞讬讞讗 诇讬讛 诇讗讜 讚讜拽讗 讚谞讬讞讗 诇讛讜 诇讘注诇讬诐, 讗诇讗 讗驻讬诇讜 诇讗讚诐 讗讞专, 讜诪讬谞讛 讚诇讙讘讬 讛讻砖专 讚讻转讬讘 讬转谉 讜拽专讬谞谉 讬讜转谉 诇讗 讘注讬谞谉 讚讜拽讗 讚谞讬讞讗 诇讛讜 诇讘注诇讬诐 讗诇讗 讗驻讬诇讜 诇讗讚诐 讗讞专. 讗讘诇 讛专诪讘"诐 讝"诇 讻转讘 讘驻专拽 讬讘 砖诇 讟讜诪讗转 讗讜讻诇讬谉 (讛"讗) 讗讞讚 讛诪讬诐 讜讗讞讚 砖讗专 讝' 诪砖拽讬谉 讜讛讜讗 砖讬转谉 注诇讬讛 讘专爪讜谉 讛讘注诇讬诐.





讛诪讗讬专讬

砖讟祝 砖诇 讙砖诪讬诐 讛讘讗 诪诪拽讜诐 讙讘讜讛 讜谞拽专讗 讘诇砖讜谉 讞讻诪讬诐 讞专讚诇讬转 讜讬砖 讘讜 讗专讘注讬诐 住讗讛 讜谞驻诇 注诇 讗讚诐 讟诪讗 讗驻讬' 讻讬讜谉 诇讟讘讬诇讛 讝讜 讻讙讜谉 砖讛讬讛 讬讜砖讘 讜诪爪驻讛 诇讛 讘转讞转讬转 讛讛专 诇讗 注诇转讛 诇讜 讟讘讬诇讛 诪驻谞讬 砖诪讬 讙砖诪讬诐 讗讬谉 诪讟讛专讬谉 讘讝讜讞诇讬谉 专"诇 讚专讱 讝讞讬诇转谉 讗诇讗 讻砖讛诪讬诐 谞拽讜讬诐 讘诪拽讜诐 讗讞讚 讜讻讘专 讘讬讗专谞讜 注谞讬谉 讝讛 讘诪住讻转 讞讙讬讙讛:



驻讬专讜转 砖诇讗 讛讜讻砖专讜 诇拽讘诇 讟讜诪讗讛 砖谞砖专讜 诇转讜讱 讗诪转 讛诪讬诐 讜讘讗 诪讬 砖讬讚讬讜 讟诪讗讜转 讜驻砖讟 讬讚讜 讜谞讟诇谉 讬讚讬讜 讟讛讜专讜转 砖讛专讬 讗讬谉 讻讜谞讛 爪专讬讻讛 诇讞诇讬谉 讜驻讬专讜转 诇讗 讛讜讻砖专讜 砖讗讬谉 讛驻讬专讜转 诪讜讻砖专讬谉 讗讗"讻 讬砖 砖诐 讗讬讝讛 讚讘专 砖讬讛讗 谞讜讞 诇讝讛 讘谞驻讬诇转 讛诪讬诐 注诇讬讛诐 讜讗诐 讻讬讜谉 诇讟讛专 讗转 讬讚讬讜 讛专讬 讛谉 讟讛讜专讜转 讜驻讬专讜转 讛讜讻砖专讜 讛讜讗讬诇 讜诪讻讜讬谉 讛讜讗 诇讟讛专讛 诪转注讜专专 讛讜讗 诇讛讬讜转 诇讜 谞讞转 专讜讞 讘讻讱 讛讜讗讬诇 讜诪转讜讱 讻讱 讬讘讗 诇讬讚讬 讟讛专讛 讜讗注"驻 砖注拽专 谞驻讬诇转 讛驻讬专讜转 诇砖诐 拽砖讛 诇讜 讛讜讗讬诇 讜谞转讙诇讙诇 诇讜 诪砖诐 讚讘专 砖讛讜讗 诪转注讜专专 诪转讜讻讜 诇讛讬讜转 诇讜 谞讞转 专讜讞 讘讻讱 讗注"驻 砖住讘讛 讗讞专转 讛讬讗 讛讜讻砖专讜 砖讻诇 诪砖拽讛 砖住讜驻讜 诇专爪讜谉 讗注"驻 砖转讞诇转讜 砖诇讗 诇专爪讜谉 诪讻砖讬专 讜谞专讗讬谉 讛讚讘专讬诐 讻砖讛谉 砖诇 讝讛 讛驻讜砖讟 讬讚讬讜 诇砖诐 讜讻谉 讘讬讗专谞讜 注谞讬谉 讝讛 讘诪住讻转 讞讙讬讙讛 讛讗 诇诪讚转 砖讻诇 砖讟讘诇 讜诇讗 讛讜讞讝拽 专"诇 砖诇讗 讻讬讜谉 诇砖讜诐 讚讘专 讛专讬 讛讜讗 讻讗诇讜 诇讗 讟讘诇 诇讻诇 讚讘专 砖讘拽讚砖 讗讘诇 诇讞诇讬谉 注诇转讛 诇讜 讟讘讬诇讛:



讻讘讜住 讛讗诪讜专 讘谞讙注讬 讘讙讚讬诐 讬砖 诪诪谞讜 砖讟注讜谉 讻讜谞讛 讜讬砖 诪诪谞讜 砖讗讬谞讜 讟注讜谉 讻讜谞讛 讻诇 砖讛讜讗 诪讻讘住讜 注诇 讚注转 讛住讙专 讻讚讬 诇讛讘讞讬谉 诪转讜讻讜 讛讬讗讱 讬转谞讛讙 讛注谞讬谉 讘讜 讘讛住讙专讜 讟注讜谉 讻讜谞讛 讜讚注转 讻诪讜 砖谞讗诪专 讜爪讜讛 讛讻讛谉 讜讙讜' 讗讘诇 讻讘讜住 讛注砖讜讬 讘讜 诇讟讘讬诇转 讟讛专讛 讗讞专 砖讛讻讛谉 诪讟讛专讜 诪讞诪转 砖讻讛讛 讗讬谞讜 讟注讜谉 讻讜谞讛 讗诇讗 讻诇 砖讛讜讟讘诇 讟讛讜专 讜讬砖 讘讝讜 讞讜诇拽讬谉 诇讜诪专 砖讗注"驻 砖讗讬谞讛 爪专讬讻讛 讚注转 讻讛谉 讻讜谞转 诪讟讘讬诇 诪讬讛讗 讘注讬谞谉:





诪讛专砖"讗 - 讞讬讚讜砖讬 讛诇讻讜转

讘讚"讛 讚转谞谉 诪讟讘讬诇讬谉 讘专讗砖讬谉 讻讜' 讗讬讬专讬 诪讚讗讜专讬讬转讗 讚讜诪讬讗 讚讗讬谉 诪讟讘讬诇讬谉 讘讻讬驻讬谉 讻讜' 注讻"诇 讜讛讛讬讗 讚讙诇 砖谞转诇砖 讜讚讗讬 讚诪讚专讘谞谉 诪砖诪注 讚诇讬讻讗 讛转诐 诇讗讜拽诪讗 诪讚讗讜专讬讬转讗 讗诇讗 讛讛讬讗 讚诪讟讘讬诇讬谉 讘专讗砖讬谉 讜讚讗讬 讚讗爪讟专讱 诇诪转谞讬 诪砖讜诐 住讬驻讗 讚讗讬谉 诪讟讘讬诇讬谉 讜注讬拽专 拽讜砖讬讬转诐 诪讛 爪专讬讱 诇讗砖诪注讬谞谉 转专讬 讝讬诪谞讬谉 讻讜' 讛讬讬谞讜 讗讛讱 讚讙诇 砖谞转诇砖 讚诇讗 讛讜讬 爪专讬讱 诇诪讬转谞讬 讚拽诪"诇 讚诇讗 讙讝专讬谞谉 讚诪讛讱 讚诪讟讘讬诇讬谉 讘专讗砖讬谉 砖诪注讬谞谉 诇讛 讜拽"诇:





诪讛专"诐

讘讙诪' 诪讬 讻转讬讘 讜讞转讻转 讜讝讘讞转 讜讻讜'. 专"诇 讜讝讘讞转 讻转讬讘 讚诪砖诪注 讻讜讜谞转 讝讘讬讞讛 讜讗诐 讻谉 讻讬讜谉 讚注"讻 诪讚讙诇讬 专讞诪谞讗 讙讘讬 拽讚砖讬诐 讚诪转注住拽 驻住讜诇 爪专讬讱 讗转讛 诇讚讞讜拽 诇讛讜爪讬讗 拽专讗 讚讜讝讘讞转 诪诪砖诪注讜转讬讛 讜诇驻专砖 讚专"诇 讚讘注讬 讻讜讜谞转 讞转讬讻讛 诪讬讛讗 讗注"讙 讚诇讗 讻转讬讘 讜讞转讻转 讗诇讗 讜讝讘讞转 讗"讻 谞讜爪讬讗谞讜 诇讙诪专讬 讜讗驻讬' 讻讜讜谞转 讞转讬讻讛 诇讗 诇讬讘注讬 讜讛讗 讚讻转讬讘 讜讝讘讞转 讛讬讬谞讜 诇诪讬诇祝 诪讬谞讬讛 讚讘注讬谞谉 讻讞 讙讘专讗 讚讛讜讬 讻讗讬诇讜 讻转讬讘 讜注砖讬转 讻诪讜 砖讻转讘 讛讗砖专"讬 讚讗讬谉 住讘专讗 诇讛讜爪讬讗 讛拽专讗 诪诪砖诪注讜转讬讛 讘诪拽爪转 讗诇讗 讗讬 诇讗 讘注讬' 诇讛讜爪讬讗讜 诪诪砖诪注讜转讜 讜讘注讬谞谉 讻讜讜谞讛 诇讞转讬讻讛 诇讝讘讬讞讛 谞诪讬 诇讬讘注讬 讜讗讬 诇讗 讘注讬谞谉 讻讜讜谞讛 诇讝讘讬讞讛 诪砖讜诐 讚注"讻 爪专讬讱 讗转讛 诇讛讜爪讬讗讜 诪诪砖诪注讜转讬讛 讻讚诇注讬诇 讗"讻 诇讞转讬讻讛 谞诪讬 诇讗 诇讬讘注讬 讜拽"诇:


讘转讜住' 讚"讛 讙讝专讛 诪砖讜诐 讞专讚诇讬转 讜讻讜' 讜讘讞谞诐 驻讬' 讻谉 讚讗驻讬' 讬砖 讻诪讛 住讗讬谉 讻讜'. 讜讛讗 讚拽讬"诇 讚讛谞讬爪讜拽 讜讛拽讟驻专住 讗讬谞讜 讞讬讘讜专 诇讗 诇注谞讬谉 砖讗住讜专 诇讟讘讜诇 讘谞讬爪讜拽 讜拽讟驻专住 讗转诪专 讚讘诇讗 讟注诐 砖讗讬谞讜 讞讬讘讜专 讗住讜专 诇讟讘讜诇 讘讜 讗诇讗 诇注谞讬谉 讞讬讘讜专 砖谞讬 诪拽讜诪讜转 讜谞讬爪讜拽 讜拽讟驻专住 讘讬谞讬讛诐 讗转诪专 砖讗讬谉 讗讜转讜 谞讬爪讜拽 讜拽讟驻专住 诪讞讘专诐 讜诇讬转专 讚讬谞讬 讞讬讘讜专 砖谞讬 讚讘专讬诐 注"讬 谞讬爪讜拽 讻讙讜谉 诇注谞讬谉 讛诪注专讛 讬讬谉 诇讻诇讬 砖讬砖 讘讜 讬讬谉 谞住讱 讜诇砖讗专 讚讬谞讬谉:


讚"讛 讚转谞谉 诪讟讘讬诇讬谉 讘专讗砖讬谉 讻讜' 诪讛 爪专讬讱 诇讗砖诪讜注讬谞谉 转专讬 讝诪谞讬. 专"诇 诇诪讛 诇讬 讚讛讬讗 讚讙诇 砖谞转诇砖 讛讗 讻讘专 砖诪注讬谞谉 诪讛讛讬讗 讚转谞谉 诪讟讘讬诇讬谉 讘专讗砖讬谉 讜讻讜' 讚讘专讗砖讬谉 诪讜转专 诇讟讘讜诇 讜讘讻讬驻讬谉 讗住讜专 讜诇讗 讙讝专讬谞谉 专讗砖讬谉 讗讟讜 讻讬驻讬谉 讚讛讗 拽转谞讬 诪讟讘讬诇讬谉 讘专讗砖讬谉:


讘讗"讚 讜砖诪讗 讚讛讬讗 讚诪讟讘讬诇讬谉 讘专讗砖讬谉 讗讬讬专讬 诪讚讗讜专讬讬转讗 讜讻讜'. 专爪讜 诇讜诪专 讗讘诇 诪讚专讘谞谉 讛"讗 讚讗住讜专 诇讟讘讜诇 讗驻讬' 讘专讗砖讬谉 诪砖讜诐 讙讝讬专讛 讗讟讜 讻讬驻讬谉 诇讛讻讬 转谞讬 讛讛讬讗 讚讙诇 砖谞转诇砖 诇讗砖诪讜注讬谞谉 讚讗驻讬诇讜 诪讚专讘谞谉 诪讟讘讬诇讬谉 讘专讗砖讬谉 讜诇讗 讙讝专讬谞谉:


讚"讛 讜驻讬专讜转 讛"讛 讘讻讬 讬讜转谉 讜讻讜' 讜讛讗 讚讗诪专 讘驻"拽 讚驻住讞讬诐 讜讻讜' 讞讚 讘转诇讜砖讬谉 讜讞讚 讘诪讞讜讘专讬谉. 驻讬' 讻砖讛诪讬诐 诪讞讜讘专讬谉 讘拽专拽注 专"诇 讘注讜讚谉 讘谞讛专 讜转诇讜砖讬谉 讛讬讬谞讜 讻砖谞砖讗讘讜 讜讛谉 讘转讜讱 讛讻诇讬 讗"讻 诪砖诪注 讚讘注讜讚谉 讛驻讬专讜转 讘诪讬诐 讚诪讞讜讘专讬诐 讘拽专拽注 诪转讻砖专讬诐 讛讬讬谞讜 讻砖谞驻诇讜 讜讻讜' 专爪讛 诇讜诪专 讚诪转讻砖专讬谉 诇讗讞专 砖讛注诇诐 讜讗注驻"讻 拽专讜讬诐 诪讞讜讘专讬诐 讻讬讜谉 砖谞讚讘拽讜 讛诪讬诐 讘驻讬专讜转 讘砖注讛 砖讛讬讜 诪讞讜讘专讬诐 讘谞讛专:


讚"讛 讛讜讗 住讘专 讚讬讞讜讬 拽讗 诪讚讞讬 诇讬讛 讜讻讜' 讜讛诇讗 讻讘专 讚拽讚拽 讝讛 诪谉 讛诪砖谞讛 讚拽转谞讬 讬讚讬讜 讟讛讜专讜转. 专"诇 讜讗"讻 砖"诪 讚诇讞讜诇讬谉 诇讗 讘注讬 讻讜讜谞讛 讜讗"讻 注诇 讻专讞讬谞讜 爪专讬讻讬诐 讗谞讜 诇驻专砖 讛讗 讚拽转谞讬 讟讘诇 讜诇讗 讛讜讞讝拽 讻讗讬诇讜 诇讗 讟讘诇 讛讬讬谞讜 讻讗讬诇讜 诇讗 讟讘诇 诇诪注砖专 讗讘诇 讟讘诇 诇讞讜诇讬谉:


讘讗"讚 讜讗讻转讬 转拽砖讛 诇讬讛 诪砖谞讛 讚诪住讻转 诪讻砖讬专讬谉. 专"诇 讛讛讬讗 讚拽转谞讬 讬讚讬讜 讟讛讜专讜转 讗诐 讻谉 砖诪注讬谞谉 讘讛讚讬讗 诪讗讜转讛 住转诐 讚诇讟讘讬诇转 讞讜诇讬谉 诇讗 讘注讬 讻讜讜谞讛 讜专"讬 住"诇 讛诇讻讛 讻住转诐 诪砖谞讛 讜讗"讻 转拽砖讛 诇专"讬 诪讟讘讬诇讛 讗讟讘讬诇讛 讗诇讗 讟讘讬诇转 讬讚讬诐 砖讗谞讬:


讚"讛 谞讛讬 讚诇讗 讘注讬谞谉 讻讜讜谞讛 诇讝讘讬讞讛 驻讬专讜砖 诇讛转讬专讛 讘讝讘讬讞讛 讜讻讜'. 谞转讘讗专 诇注讬诇 讘讚讘专讬谞讜:





讞讻诪转 砖诇诪讛

讙诪' 讜讗诪专 专讘讛 专讘讬 谞转谉 讛讬讗 讻讜' 讜诇专讘谞谉 砖讬专讚讛 诇讛拽专 讻讜' 讻爪"诇:





专砖"砖

讙诪专讗 讜讗诐 讘砖讘讬诇 砖讬讜讚讞讜 讬讚讬讜 讬讚讬讜 讟讛讜专讜转 讻讜'. 讻爪"诇 讜讻"讛 讘诪砖谞讛 砖诐 讜讘讞讙讬讙讛:



砖诐 讗讬转讬讘讬讛 专讘讗 诇专"谞 讟讘诇 诇讞讜诇讬谉 讻讜'. 讜讘讞讙讬讙讛 讛讙讬' 专讘讛 讜讟"住 讚爪"诇 专讘讗 讻讛讻讗:



砖诐 诇讬诪讗 转讬讛讜讬 转讬讜讘转讗 讚专讬讜"讞 诪讛讗. 诇讻讗讜专讛 讛讗 讗讬讻讗 诇诪讬诪专 讚诇讘注诇讛 砖讗谞讬 讚注讜谉 讻专转 讛讜讗 讜讗讬讻讗 拽"讜 讚专讘讗 诇注讬诇 讗诐 讗讬住讜专 诪讬转讛 讗住专转 注讜谉 讻专转 诪讬讘注讬讗 讜讬"诇:



砖诐 诪讛 转"诇 砖谞讬转 讻讜'. 注驻专砖"讬. 讜诇注"讚 谞诇"驻 讚专"诇 讚讻讬讜谉 讚讗讬谉 讛讻讬讘讜住讬谉 诪住讜讙 讗讞讚 讗讬谉 谞讜驻诇 讘讝讛 诇砖讜谉 砖谞讬转. 诇讻谉 讚专讬砖 诪拽讬砖 讻讜' 讜诇讝讗转 砖驻讬专 讗诪专 砖谞讬转 诪驻谞讬 砖讛谉 讚讜诪讬谉 讝诇"讝 讘注讬谞谉 讛讻讜讜谞讛:



砖诐 诇专"谞 砖谞驻诇讛 诪谉 讛讙砖专. 谞诇注"讚 讚诇讚讬讚谉 讚驻住拽讬谞谉 讻专"谞 讚讬 诇谉 诇诪注讜讟讬 诪谉 讜讻讘住 砖谞讬转 专拽 讻讛"讙. 讗讘诇 讬专讚讛 诇讛拽专 讗祝 诇专讬讜"讞 讟讛讜专讛 诇讘注诇讛. 讜讙诐 讻讝讛 诪专讘讬谞谉 诪谉 讜讟讛专 诪"诪. 讗诪谞诐 诇讗 讻谉 诪砖诪注 诪诇砖讜谉 讛讙"讗 讜诇砖讜谉 讛专诪"讗 讘讬讜"讚 住讜祝 住讬' 拽爪"讞:



专砖"讬 讚"讛 拽诪"诇 讜讚"讛 讜讚诇讗 讘注讬谞谉. 爪"诇 讛讚"讗:



专砖"讬 讚"讛 讻砖讬专讚讛 诇讛拽专. 讜谞驻诇讛 讻讜诇讛 讻讜'. 诪砖诪注 讚诇讗 谞转讻讜讜谞讛 诇讛拽专 讗诇讗 诪拽爪转 讛讙讜祝 讘诪讬诐. 讜爪"注 讚讘砖讞讬讟讛 诪砖诪注 讚讘注讬谞谉 诇专讘谞谉 砖讬讻讜讜谉 诇讞转讜讱 讻诇 讛住讬诪谞讬诐. 讜讗"讻 讙诐 讛讻讗 爪专讬讱 砖转讻讜讜谉 诇讛拽专 讻诇 讙讜驻讛 讘诪讬诐:



转讚"讛 讙讝讬专讛. 讚讗驻讬' 讬砖 讻诪讛 住讗讬谉 讘讗讜转讜 诪讚专讜谉 讻讜'. 诪砖诪注 讚讛诪讚专讜谉 讙讜驻讬讛 讛讜讛 讞讬讘讜专 拽爪转讜 诇拽爪转讜 专拽 砖讗讬谞讜 诪讞讘专 诪讛 砖诇诪注诇讛 讜诪讛 砖诇诪讟讛. 讜讝讛讜 讻讚注转 讛专"砖 讜讛专注"讘 讘驻"讘 讚讟讘讜"讬 诪"讝 砖讛讘讗转讬 讘驻"讛 讚诪讻砖讬专讬谉 诪"讟 讜注诪砖"讻 砖诐 讘住"讚:



转讚"讛 讚转谞谉. 讚讗讬 诪砖谞讛 讛讬讗 讻讜'. 讜讻讝讛 讻转讘讜 诇拽诪谉 (驻"讝 讘) 讘讚"讛 转谞谉. 讜拽砖讛 诇讜诪专 砖专讘讜转讬谞讜 讘注诇讬 讛转讜住' 诇讗 讛讬讜 讘拽讬讗讬诐 讘诪砖谞讬讜转 诇讬讚注 讗诐 讛讬讗 诪砖谞讛 讗讜 诇讗讜. 讗讘诇 讘讗诪转 讛讬讜 讬讜讚注讬谉 讚讝讛 讛诇砖讜谉 讗讬谞讜 砖谞讜讬 讘诪砖谞讛. 专拽 讚诪住驻拽讗 诇讛讜 砖诪讗 讬砖 讗讬讝讜 诪砖谞讛 讚讚讬讬拽 讛砖"住 诪诪谞讛 讚讬谉 讝讛. 讜讻诪砖"讻 讻讛"讙 诇注讬诇 (诇) 讘讚"讛 讜讛转谞谉. 讜讘讙讬讟讬谉 (驻"讛) 讛讘讗转讬 讚讜讙诪讗讜转 讛专讘讛 讻讝讛 注"砖:





讞讬讚讜砖讬 讞转"住

讻讜讜谞讛 讚讞讘专转讛 讻讜讜谞讛 诪注诇讬讜转讗 讛讬讗. 诇注讬诇 讬"讘 注"讘 讻' 专砖讘"讗 讘砖诐 专' 讬讜谞讛 讻诇 诪讛 讚诇讗 讗驻砖专 注"讬 砖诇讬讞 讗"讗 谞诪讬 注"讬 讞讘专讜 注注"讙 讜爪"诇 讛讻讗 讘讟讘讬诇讛 讗注"讙 讚讗"讗 诇讟讘讜诇 注"讬 砖诇讬讞 诪"诪 注讬拽讜专 拽驻讬讚讗 讚拽专讗 讗讻讜讜谞转 讛诪讟讘讬诇 讜诇讗 讗讛讟讜讘诇 注爪诪讜 讚讛专讬 讛诪讟讘讬诇 讻诇讬诐 讗讜 拽讟谞讬诐 讗驻讬' 讘谞讬 讬讜诪谉 注"讻 讗讛诪讟讘讬诇 拽驻讚讬谞谉 讜诇讗 讗讛讟讜讘诇 讜讗"砖:

讜转讚注 讚诇讗 驻住诇讬谞谉 讚讬注讘讚 诪砖讜诐 讗讜转讛 讚讛专讬 讘讛讜爪讬讗 讛讻转讜讘 讜讛讜爪讬讗 讗讜转讛 诇讘讚讛 讜讝讛 讚专砖讬谞谉 讘讬谉 诇专讘讬 讜讘讬谉 诇专讘谞谉 讜讗"讻 谞讬诪讗 讚讙诐 讘讚讬注讘讚 驻住讜诇 讗诐 讛讜爪讬讗 讗讞专转 注诪讛 讜讛谞讛 讛专诪讘"诐 讘专讬砖 驻"讚 诪讛' 驻专讛 讝讛 诇砖讜谞讜 砖诐 讛诇讻讛 讘' 诇讗 专爪转讛 驻专讛 诇爪讗转 讗讬谉 诪讜爪讬讗讬谉 注诪讛 砖讞讜专讛 砖诇讗 讬讗诪专讜 砖讞讜专讛 砖讞讟讜 讜诇讗 讗讚讜诪讛 砖诇讗 讬讗诪专讜 砖转讬诐 砖讞讟讜 注讻"诇 讜拽砖讛 诇诪讛 诇讗 讛讘讬讗 讛拽专讗 讚讻转讘 讜讛讜爪讬讗 讗讜转讛 讻砖诐 砖讛讘讬讗 诇注讬诇 诪讬谞讬讛 讘讛诇讻讛 讗' 砖讻转讘 讗讬谉 砖讜讞讟讬谉 讘' 驻专讜转 讗讚讜诪讜转 讻讗讞转 砖谞讗诪专 讜砖讞讟 讗讜转讛 讜注诇 讻专讞讱 爪专讬讱 诇讜诪专 讚讻讗谉 讘讛讜爪讗讛 诇讗 讛讜爪专讱 诇讛讘讬讗 讛拽专讗 讻讬 讚讬 诇讜 讘讟注诐 砖诇讗 讬讗诪专讜 砖转讬诐 砖讞讟讜 讜拽砖讛 讗讚专讘讗 诪讟注诐 讝讛 诪驻砖讟讗 讚诇讬砖谞讗 诪砖诪注 砖讛讜讗 专拽 讗讬住讜专 诇讻转讞诇讛 讜讛讬讛 诇讜 诇讛讘讬讗 拽专讗 讜讛讜爪讬讗 讗讜转讛 砖谞讚注 砖讛讜讗 讗住讜专 讗祝 讚讬注讘讚 讗诇讗 讜讚讗讬 砖讘讗诪转 讗讬谉 讗讬住讜专 专拽 诇讻转讞诇讛 讗祝 讚讻转讬讘 讗讜转讛 讜讗"讻 讛讛"讚 讘砖讞讬讟讛 讜讗讬谉 诇讜诪专 砖讗谞讬 讛转诐 讘讛讜爪讗讛 讚砖诐 讬砖 诇谞讜 讟注诐 讜讚专砖讬 专讘谞谉 讟注诪讬讛 讚拽专讗 讜诇讻讱 讗诪专讬谞谉 砖讙诐 讛讻转讜讘 诇讗 讛拽驻讬讚 专拽 诇讻转讞诇讛 讗讘诇 讘砖讞讬讟讛 砖讛讜讗 讙讝专转 讛讻转讜讘 讘诇讬 讟注诐 讗住讜专 讗祝 讚讬注讘讚 讗"讻 拽砖讛 砖诐 讘讬讜诪讗 (讚祝 诪讘 注"讘) 讚拽讗诪专 讗讘诇 讘讬谉 专讘讬 诇专讘谞谉 讚讗驻讬拽 讞诪讜专 讘讛讚讛 讜讛专讬 讙诐 讘驻专讜转 砖转讬诐 讬砖 谞"诪 讘讬谞讬讬讛讜 讚诇专讘讬 讚诇讗 讚专讬砖 讟注诪讗 讚拽专讗 讗住讜专 讗祝 讚讬注讘讚 讜诇专讘谞谉 讚讚专砖讬 讟注诪讗 讗讬谞讜 讗住讜专 讘讚讬注讘讚 讗诇讗 讜讚讗讬 讚讙诐 诇专讘讬 讗讬谞讜 讗住讜专 讘讚讬注讘讚:


讜讚注 讚讘讚讘专讬 讛专诪讘"诐 讛谞"诇 驻"讚 诪驻专讛 讛诇' 讘' 转诪讬讛 诇讬 讟讜讘讗 砖讛专讬 砖诐 讘讬讜诪讗 讗诪专讜 诪讗谉 转"拽 讛讬讬谞讜 转"拽 讚专讘讬 专"砖 讛讬讗 讚讚专讬砖 讟注诪讗 讚拽专讗 讜讗"讻 讻讬讜谉 砖讛专诪讘"诐 驻住拽 讘驻"讙 诪讛' 诪诇讜讛 讛诇讻讛 讗' 讚讗诇诪谞讛 讘讬谉 注谞讬讛 讜讘讬谉 注砖讬专讛 讗讬谉 诪诪砖讻谞讬谉 讗讜转讛 讜讛讬讬谞讜 讻专' 讬讛讜讚讛 讘砖诇讛讬 讘"诪 (讚祝 讻讟) 讚诇讗 讚专讬砖 讟注诪讗 讚拽专讗 讜讗"讻 讛讬讛 诇讜 诇驻住讜拽 讻讗谉 讻专讘讬 讜讛专讬 讗诪专讜 讗讘诇 讚讗驻讬拽 讞诪讜专 讘讛讚讛 讚诇专讘讬 讗驻讬诇讜 讞诪讜专 讗住讜专 诇讛讜爪讬讗 注诐 讛驻专讛 讜诇诪讛 讛砖诪讬讟 讛专诪讘"诐 讚讬谉 讝讛 讜讻转讘 专拽 砖讞讜专讛 讜讗讚讜诪讛 讜注讜讚 砖讻转讘 讘讛讚讬讗 讛讟注诐 砖诇讗 讬讗诪专讜 砖讞讜专讛 讗讜 砖转讬诐 砖讞讟讜 讜诪砖诪注 讘驻讬专讜砖 讚讘讞诪讜专 讚诇讬讻讗 讻诇 讛谞讬 讞砖砖讜转 诪讜转专 讜诇专讘讬 讗讬谉 讘讗讬住讜专 讝讛 讟注诐 专拽 讙讝专转 讛讻转讜讘. 讜注讬讬谉 讘诇讞"诪 专讬砖 驻专拽 讙' 诪讛' 诪诇讜讛 砖讜讘 驻拽讞转讬 注讬谞讬 讜专讗讬转讬 砖讛转讜讬"讟 讘诪住' 驻专讛 驻专拽 讙' 诪砖谞讛 讝' 讛拽砖讛 讙"讻 拽讜砖讬讗 讛谞"诇:


讗诪专 专讘讗 砖讞讟 驻专讛 讜砖讞讟 讘讛诪讛 讗讞专转 注诪讛 诇讚"讛 驻住讜诇讛 讻讜' 讜讛谞讛 讛专诪讘"诐 讘驻' 讚' 诪讛' 驻专讛 讗讚讜诪讛 讛诇讻讛 讬"讞 驻住拽 砖讞讟 驻专讛 讜谞砖讞讟 讘讛诪讛 注诪讛 讻砖专讛 砖讗讬谉 砖讞讬讟转 讞讜诇讬谉 爪专讬讻讛 讻讜讜谞讛 讜讛拽砖讛 讛讻"诪 砖诐 讻讬讜谉 砖讛专诪讘"诐 驻住拽 讻专"谞 讚砖讞讬讟转 讞讜诇讬谉 诇讗 爪专讬讻讛 讻讜讜谞讛 讜讘讙诪专讗 讚讞讜诇讬谉 诪驻讜专砖 讚讗诐 谞砖讞讟讛 讘讛诪讛 讗讞专转 注诪讛 驻住讜诇讛 诇专"谞 讚讗祝 砖讗讬谉 诇驻讜住诇讛 诪砖讜诐 诪诇讗讻讛 讻讬讜谉 砖诇讗 讛讬讛 讚注转讜 注诇 讛讗讞专转 诪"诪 诪驻住诇讛 诪砖讜诐 讚讻转讬讘 讗讜转讛 讜诇讗 讗讜转讛 讜讗转 讞讘专转讛 讜讗"讻 驻住拽 讛专诪讘"诐 谞讙讚 讛讙诪专讗 讜讛讻"诪 砖诐 讻转讘 讚诇讛专诪讘"诐 讛讬讛 讙讬专住讗 讗讞专转 讘讙诪' 注"砖:


讜讗诪专转讬 诇讬讬砖讘 讚讘专讬 讛专诪讘"诐 讜讗讬谉 讗谞讜 爪专讬讻讬谉 诇诪讞讜拽 讛讙讬专住讗 砖诇驻谞讬谞讜 讚讛谞讛 讘诪住' 讬讜诪讗 (讚祝 诪讘 注"讗) 驻诇讬讙 专讘 讜砖诪讜讗诇 讗讬 砖讞讬讟转 驻专讛 讗讚讜诪讛 讻砖专讛 讘讝专 讜讬诇讬祝 砖诐 砖诪讜讗诇 诪讚讻转讬讘 讜砖讞讟 讗讜转讛 诇驻谞讬讜 砖讬讛讬' 讝专 砖讜讞讟 讜讗诇注讝专 专讜讗讛 诪讻诇诇 讚砖讞讬讟讛 讻砖专讛 讘讝专 讜驻专讬讱 讛讙诪专讗 诇专讘 讛讗讬 诇驻谞讬讜 诪讗讬 注讘讬讚 诇讬讛 讜诪转专抓 砖诇讗 讬住讬讞 讚注转讜 诪讬谞讬讛 讜砖诪讜讗诇 砖诇讗 讬住讬讞 讚注转讜 诪谞"诇 讬诇讬祝 诪讜砖专祝 讗转 讛驻专讛 诇注讬谞讬讜 讜专讘 讞讚 诇砖讞讬讟讛 讜讞讚 诇砖专驻讛 讜爪专讬讻讬 讻讜' 注讻"诇 注"砖. 讜讛专诪讘"诐 讘驻专拽 讛谞"诇 住讜祝 讛诇讻讛 讬"讚 讻转讘 讜讝"诇 讜诪谞讬谉 砖诪诇讗讻讛 驻讜住诇 讘讛 砖谞讗诪专 讜砖讞讟 讗讜转讛 诪驻讬 讛砖诪讜注讛 诇诪讚讜 砖诇讗 讘讗 讛讻转讜讘 讗诇讗 诇诇诪讚 砖讗诐 谞转注住拽 讘讚讘专 讗讞专 讘砖注转 砖讞讬讟讛 驻住讜诇讛 砖谞讗诪专 讜砖专祝 讗转 讛驻专讛 诇注讬谞讬讜 砖讬讛讬讜 注讬谞讬讜 讘讛 诇诇诪讚 砖讛诪诇讗讻讛 驻讜住诇转 讘讛 诪砖注转 砖讞讬讟讛 注讚 砖转注砖讛 讗驻专 讜讻诇 讛注讜住拽 讻讜' 注"砖. 讜讛谞讛 诇讚注转 讛专诪讘"诐 讜讻谉 讛讜讗 讘住驻专讬 (讛讜讘讗 讘转讜讬"讟 讜讘专"砖 讘驻专拽 讚' 讚诪住' 驻专讛 诪砖谞讛 讚' 注"砖) 讚诪拽专讗 讚讗讜转讛 诪驻讬拽 讚驻讜住诇转 讘诪诇讗讻讛. 讜诪诇讗讻讛 讜讛讬住讞 讛讚注转 讞讚讗 诪诇转讗 讛讜讗 讚讟注诪讗 讚诪诇讗讻讛 讛讜讗 诪砖讜诐 讛讬住讞 讛讚注转. 讜诇驻讬 讝讛 拽砖讛 诪讗讬 驻专讬讱 讛讙诪' 讘诪住' 讬讜诪讗 诇砖诪讜讗诇 砖诇讗 讬住讬讞 讚注转讜 诪谞"诇 讚诇诪讗 诪驻讬拽 诇讬讛 诪讚讻转讬讘 讗讜转讛 讻讚讚专讬砖 讘住驻专讬. 讜讬"诇 讚讛谞讛 注讜讚 拽砖讛 讻讬讜谉 讚诇专讘 讬砖 砖转讬 讚专砖讜转 诪诇驻谞讬讜 讜诇注讬谞讬讜 讞讚 诇砖讞讬讟讛 讜讞讚 诇砖专驻讛 讜讛讙诪' 注讘讬讚 爪专讬讻讜转讗 讚砖谞讬讛诐 爪专讬讻讬诐 讗"讻 讗诪讗讬 诇讗 驻专讬讱 诇砖诪讜讗诇 讚诇讬转 诇讬讛 讗诇讗 讞讚 讚专砖讗 讚讜砖专祝 讗转 讛驻专讛 诇讛讬住讞 讛讚注转 讗砖讻讞谉 讘砖注转 砖专驻讛 讚讛讬住讞 讛讚注转 驻讜住诇 讘砖注转 砖讞讬讟讛 诪谞"诇 讚讛讗 砖讞讬讟讛 诪砖专驻讛 诇讬讻讗 诇诪讬诇祝 讻讚注讘讚 讛讙诪' 讛爪专讬讻讜转讗 诇专讘. 讗诪谞诐 讞讚讗 拽讜砖讬讗 诪转讜专爪转 讘讞讘专转讛 讚讙诐 讛诪拽砖讛 讚驻专讬讱 诇砖诪讜讗诇 砖诇讗 讬住讬讞 讚注转讜 诪谞"诇 谞诪讬 讛讜讬 讬讚注 讚讬砖 诇讚专讜砖 讛讬住讞 讛讚注转 诪讚讻转讬讘 讗讜转讛 讻讚讚专讬砖 诇讬讛 讘住驻专讬 讜讙诐 讬讚注 诪讛讱 爪专讬讻讜转讗 讚诇拽诪谉 讚爪专讬讱 砖谞讬 诇讬诪讜讚讬诐 讞讚 诇砖专驻讛 讜讞讚 诇砖讞讬讟讛 讜驻专讬讱 砖驻讬专 诇砖诪讜讗诇 讚讗祝 讚讚专讬砖 讗讜转讛 诇讛讬住讞 讛讚注转 讛讬讬谞讜 讘砖讞讬讟讛 讗讘诇 讘砖专驻讛 诪谞"诇 讚砖专驻讛 诪砖讞讬讟讛 诇讬讻讗 诇诪讬诇祝 讜诪转专抓 诪讜砖专祝 讗转 讛驻专讛 诇注讬谞讬讜 讗"讻 讙诐 讘砖专驻讛 讻转讬讘 砖诇讗 讬住讬讞 讚注转讜 讜驻专讬讱 讛讙诪专讗 诇专讘 讛讗讬 诇注讬谞讬讜 诪讗讬 注讘讬讚 诇讬讛 讜诪转专抓 讞讚 诇砖专驻讛 讜讞讚 诇砖讞讬讟讛 讜讘讗诪转 专讘 诇讗 讚专砖 讗讜转讛 诇注谞讬谉 讛讬住讞 讛讚注转 讻讚讚专讬砖 讘住驻专讬 讗诇讗 专讘 讚专砖 讗讜转讛 诇讚专砖讗 讚专讘讗 讛讻讗 讘诪住' 讞讜诇讬谉 讗讜转讛 讜诇讗 讗讜转讛 讜讗转 讞讘专转讛 讜诇讻诇 诪专 讻讚讗讬转 诇讬讛 诇专讘谞谉 诇砖讜讞讟 砖谞讬 驻专讜转 讻讚诪转专抓 讘转讜住' 讚"讛 谞砖讞讟讛 讜诇专"谞 诇谞砖讞讟讛 讘讛诪讛 讗讞专转 注诪讛 砖诇讗 讘讻讜讜谞讛 讜诇驻"讝 砖驻讬专 讻转讘 讛专诪讘"诐 讚诪诇讗讻讛 砖驻讜住诇 讘砖讞讬讟讛 谞诇诪讚 诪讗讜转讛 讜驻住讜诇 诪诇讗讻讛 讘砖专驻讛 谞诇诪讚 诪诇注讬谞讬讜 讜讛讜讗 诪诪砖 讻砖诪讜讗诇 讚讙诐 诇砖诪讜讗诇 讗谞讜 爪专讬讻讬谉 砖谞讬 讚专砖讜转 讻谞"诇 讜讛讱 爪专讬讻讜转讗 注讘讬讚 讛讙诪专讗 讘讬谉 诇专讘 讜讘讬谉 诇砖诪讜讗诇 讜诇驻"讝 讬砖 诇转专抓 拽讜砖讬' 讛注讜诇诐 注诇 讛转讜住' 讘讚"讛 谞砖讞讟讛 讚诪拽砖讬诐 诇专讘谞谉 讗讜转讛 讜诇讗 讗转 讞讘专转讛 诇诪讛 诇讬 讻讜' 注"砖. 讜诪拽砖讬诐 讛注讜诇诐 讚诇诪讗 讘讗诪转 专讘谞谉 诇讗 讚专砖讬 讗讜转讛 讜诇讗 讗讜转讛 讜讗转 讞讘专转讛 专拽 砖讛诐 讚专砖讬 讗讜转讛 讻讚讚专讬砖 讘住驻专讬 诇注谞讬谉 砖诪诇讗讻讛 驻讜住诇转 讘讛 诪砖讜诐 讛讬住讞 讛讚注转 讜诇驻讬 讚讘专讬 讛谞"诇 讗"砖 讜拽讜砖讬' 讛转讜住' 讛讜讗 讚讗讬 讗讜转讛 讚专砖讬 专讘谞谉 诇注谞讬谉 砖讛诪诇讗讻讛 驻讜住诇 讘砖讞讬讟讛 讜诇讗 讚专砖讬 讻诇诇 讗讜转讛 讜诇讗 讗讜转讛 讜讗转 讞讘专转讛 讗"讻 拽砖讛 诇专讘讗 诪谞"诇 讚诇专"谞 谞砖讞讟讛 讘讛诪讛 讗讞专转 注诪讛 讚驻住讜诇讛 诪讚讻转讬讘 讗讜转讛 讜诇讗 讗讜转讛 讜讗转 讞讘专转讛 诪谞"诇 诇专讘讗 讛讗 讚诇诪讗 讙诐 专"谞 讚专砖 讗讜转讛 诇注谞讬谉 砖讛诪诇讗讻讛 驻讜住诇 讜诇讗 讚专砖 讗讜转讛 讜诇讗 讗转 讞讘专转讛 讜诪谞"诇 诇专讘讗 诇讛专讘讜转 讘驻诇讜讙转讗 讜讻讬讜谉 砖爪专讬讻讬谉 诇讜诪专 讚专讘谞谉 诇讗 讚专砖讬 讗讜转讛 讗诇讗 诇注谞讬谉 诪诇讗讻讛 砖驻讜住诇 讘讛 诪诪讬诇讗 讙诐 专"谞 讚讜专砖 讻谉 讻讬讜谉 砖诇讗 诪爪讬谞讜 讚专"讬 驻诇讬讙 讘讛讱 讚专砖讛 注诐 专讘谞谉 讜诪谞"诇 诇专讘讗 诇讗驻讜砖讬 讘驻诇讜讙转讗 讘讬谉 专"谞 诇专讘谞谉. 讗诇讗 讜讚讗讬 注"讻 爪"诇 讚专讘讗 拽讗讬 讛讻讗 讗诇讬讘讗 讚专讘 讘诪住' 讬讜诪讗 讚住讜讘专 砖讞讬讟转 驻专讛 驻住讜诇讛 讘讝专 讜讗"讻 诇驻谞讬讜 讚讻转讬讘 讘砖讞讬讟讛 讗转讬 诇注谞讬谉 讛讬住讞 讛讚注转 讚驻讜住诇 讘砖讞讬讟讛 讜讗"讻 诇讗 爪专讬讱 讗讜转讛 诇注谞讬谉 诪诇讗讻讛 讚驻讜住诇 讘砖讞讬讟讛 讚讝讛 谞诇诪讚 诪讚讻转讬讘 诇驻谞讬讜 讜注"讻 爪专讬讱 诇讜诪专 讚拽专讗 讚讗讜转讛 讘讗 诇讚专砖讛 讚讗讜转讛 讜诇讗 讗转 讞讘专转讛 讜砖驻讬专 诪拽砖讬诐 讛转讜住' 诇专讘谞谉 诇诪讛 诇讬' 讜诪转专爪讬诐 讚诇专讘谞谉 爪专讬讱 讗讜转讛 讜诇讗 讗转 讞讘专转讛 诇注谞讬谉 砖讜讞讟 砖谞讬 驻专讜转 讗讚讜诪讜转 讚诇讬转讗 诪砖讜诐 讛讬住讞 讛讚注转:


讛讬讜爪讗 诪讻诇 讛谞"诇 讚诪讛 讚讚专讬砖 专讘讗 讗讜转讛 讜诇讗 讗讜转讛 讜讞讘专转讛 讜驻讜住诇 诇专"谞 讻砖谞砖讞讟讛 讘讛诪讛 讗讞专转 注诪讛 讛讜讗 专拽 讗诇讬讘讗 讚专讘 讚住讜讘专 砖讞讬讟转 驻专讛 驻住讜诇讛 讘讝专 讜讚专砖讬谞谉 诇驻谞讬讜 讚讻转讬讘 讘砖讞讬讟讛 诇注谞讬谉 讛讬住讞 讛讚注转 讚驻讜住诇 讘砖讞讬讟讛 讜讗"讻 讛讱 讗讜转讛 诪讬讜转专 讛讜讗 讜爪专讬讱 诇诪讚专砖 讗讜转讛 讜诇讗 讗讜转讛 讜讗转 讞讘专转讛 讜砖驻讬专 驻住讜诇 诇专"谞 讻砖谞砖讞讟讛 讘讛诪讛 讗讞专转 注诪讛. 讗讘诇 诇砖诪讜讗诇 讚住讜讘专 砖讞讬讟转 驻专讛 讻砖专讛 讘讝专 讜讛讱 诇驻谞讬讜 讗转讬 诇讛转讬专 砖讞讬讟转 讝专 砖讬讛讬讛 讝专 砖讜讞讟 讜讗诇注讝专 专讜讗讛 讗"讻 讛讬住讞 讛讚注转 讚驻讜住诇 讘砖讞讬讟讛 讬诇驻讬谞谉 诪讗讜转讛 讻谞"诇 讜讛砖转讗 诇砖诪讜讗诇 诇讬讻讗 诇诪讚专砖 讗讜转讛 讜诇讗 讗讜转讛 讜讗转 讞讘专转讛 讚讛讱 讗讜转讛 爪专讬讱 诇讙讜驻讗 砖诇讗 讬住讬讞 讚注转 讘砖讞讬讟讛 讜讗"讻 诇砖诪讜讗诇 讗诐 谞砖讞讟讛 讘讛诪讛 讗讞专转 注诪讛 讻砖专讛 讙诐 诇专"谞 讛讜讗讬诇 讜诇讗 讚专讬砖 讗讜转讛 讜诇讗 讗讜转讛 讜讗转 讞讘专转讛 讜诇驻"讝 爪讚拽讜 讚讘专讬 讛专诪讘"诐 讚讛专诪讘"诐 讗讝讬诇 诇砖讬讟转讜 砖驻讜住拽 讘驻"讗 诪讛' 驻住讜诇讬 诪讜拽讚砖讬谉 讛诇讻讛 讘' 讻砖诪讜讗诇 讚砖讞讬讟转 驻专讛 讻砖专讛 讘讝专 注"砖 讜诇驻"讝 驻住拽 砖驻讬专 讚谞砖讞讟讛 讘讛诪讛 讗讞专转 注诪讛 讻砖专讛 讗祝 诇专"谞 讚讛讜讗讬诇 讜诇砖诪讜讗诇 诇讗 讚专砖讬谞谉 讻诇诇 讗讜转讛 讜诇讗 讗转 讞讘专转讛 讚讗讜转讛 爪专讬讱 诇讙讜驻讗 诇讛讬住讞 讛讚注转 讻谞"诇 讜讚讜拽:


讗讘诇 诇驻"讝 拽砖讛 讻讬讜谉 讚讛专诪讘"诐 诇讗 讚专砖 讻诇诇 讗讜转讛 讜诇讗 讗讜转讛 讜讞讘专转讛 讗"讻 讛讗讬讱 讻转讘 讘专讬砖 驻' 讚' 诪讛诇讻讜转 驻专讛 讗讬谉 砖讜讞讟讬谉 砖转讬 驻专讜转 讗讚讜诪讜转 讻讗讞转 砖谞讗诪专 讜砖讞讟 讗讜转讛 注讻"诇 讛专讬 诪驻讜专砖 讘讚讘专讬 讛专诪讘"诐 讚讚专讬砖 讗讜转讛 讜诇讗 讗转 讞讘专转讛. 诇讻讱 谞专讗讛 诇讬 讚诪讛 砖讻转讘 讛专诪讘"诐 讚讗讬谉 砖讜讞讟讬谉 讘' 驻专讜转 讻讗讞转 诪砖讜诐 砖谞讗诪专 讗讜转讛 诇讗讜 讻讜谞转讜 诪砖讜诐 讚专砖 讚讗讜转讛 讜诇讗 讞讘专转讛 讗诇讗 讚诇讗 住"诇 讻住讘专转 讛转讜住' 讚砖转讬 驻专讜转 诇讗 诪驻住诇讬 诪砖讜诐 诪诇讗讻讛 讗诇讗 住讜讘专 讻讚注转 专砖"讬 讘诪住' 讬讜诪讗 (讚祝 诪讘 注"讘) 讚"讛 砖诇讗 讬讗诪专讜 讙诐 讘砖谞讬 驻专讜转 砖讬讬讱 诪砖讜诐 诪诇讗讻讛 讗讘诇 诇驻讬 讚注转 讛专诪讘"诐 讜专砖"讬 讚讙诐 讘砖讞讬讟转 砖谞讬 驻专讜转 砖讬讬讱 诪诇讗讻讛 讗讞专转 拽讜砖讬' 讛转讜住' 讘诪拽"注 诇专讘谞谉 诇诪讛 诇讬 讗讜转讛 讜诇讗 讗转 讞讘专转讛 讛讗 讘诇讗"讛 谞诪讬 驻住讜诇 诪砖讜诐 诪诇讗讻讛 讗讞专转:


讜讗诪专转讬 诇转专抓 讚讻诇 讗讞讚 注诇 诪拽讜诪讜 讬讘讜讗 讘砖诇讜诐 讚讛转讜住' 拽讗讬 讛讻讗 讗诇讬讘讗 讚专讘讗 讜诇专讘讗 诇讬讻讗 诇诪驻住讬诇 砖讜讞讟 砖谞讬 驻专讜转 诪砖讜诐 诪诇讗讻讛 讗讞专转 讜讛专诪讘"诐 讜专砖"讬 拽讗讬 讗诇讬讘讗 讚砖诪讜讗诇 讜诇砖诪讜讗诇 讙诐 讘砖谞讬 驻专讜转 砖讬讬讱 诪诇讗讻讛 讗讞专转 讚讛谞讛 诇驻讬 诪讛 砖讻转讘转讬 诇注讬诇 讚诇专讘 讜诇专讘讗 驻住讜诇 诪诇讗讻讛 讗讞专转 讘砖讞讬讟讛 诪驻讬拽 诇讛讜 诪拽专讗 讚诇驻谞讬讜 讜诇砖诪讜讗诇 诪驻讬拽 诇讬讛 诪讚讻转讬讘 讗讜转讛 讻讚讚专讬砖 诇讬' 讘住驻专讬 讜诪注转讛 讗谞讬 讗讜诪专 砖讬砖 谞驻拽讜转讗 讚讗讬 讚专砖讬谞谉 驻讬住讜诇 诪诇讗讻讛 讗讞专转 诪拽专讗 讚讗讜转讛 爪专讬讻讬谉 讗谞讜 诇讜诪专 讚诪砖诪注讜转 讛讚专砖 讛讜讗 讻讱 讚讗讜转讛 讛讜讗 诪讬注讜讟 讜讚专砖讬谞谉 讜砖讞讟 讗讜转讛 砖讬讛讬讛 讻讜讜谞转讜 讘砖注转 砖讞讬讟讛 诇砖讞讜讟 专拽 讗讜转讛 诇讘讚讛 讜诇讗 砖讬讛讬' 诇讜 注讜讚 砖讜诐 讻讜讜谞讛 讗讞专转 讘砖注转 砖讞讬讟讛 讜诇讻讱 讻砖讬砖 讻讜谞转讜 讙诐 注诇 诪诇讗讻讛 讗讞专转 驻住讜诇讛 讜讛砖转讗 诪讛 砖诪诇讗讻讛 讗讞专转 驻讜住诇 讘讛 诇讗讜 诪砖讜诐 讛讬住讞 讛讚注转 讛讜讗 讗诇讗 讚讙讝讬专转 讛讻转讜讘 讛讜讗 诪讗讜转讛 砖讬讛讬' 讻讜讜谞转讜 专拽 注诇 讗讜转讛 驻专讛 诇讘讚讛 讜讻讬讜谉 讚诪讻讞 诪讬注讜讟 驻住诇讬谞谉 诪诇讗讻讛 讗讞专转 讜讗"讻 讻砖砖讞讟 砖谞讬 驻专讜转 讗祝 砖讗讬谉 讘讛 讛讬住讞 讛讚注转 讗驻"讛 驻住讜诇 诪讻讞 诪讬注讜讟 讚讗讜转讛 讚讻讬 讛讬讻讬 讚诪诪注讟讬谞谉 诪讗讜转讛 讻讜讜谞转 诪诇讗讻讛 讗讞专转 讻诪讜 讻谉 诪诪注讟讬谞谉 谞诪讬 讘砖砖讞讟 驻专讛 讗讞专转 讘讻讜讜谞讛 讚诪讗讜转讛 诪诪讜注讟 讛讻诇 砖讬讛讬讛 讻诇 诪讞砖讘转讜 专拽 注诇 讗讜转讛 驻专讛 诇讘讚讛 讜诇驻"讝 砖讞讬讟转 砖谞讬 驻专讜转 驻住讜诇 诪讻讞 诪讬注讜讟 讚讗讜转讛 讗讘诇 讗讬 讚专砖讬谞谉 驻讬住讜诇 诪诇讗讻讛 讗讞专转 诪拽专讗 讚诇驻谞讬讜 讗"讻 诇讗讜 诪讻讞 诪讬注讜讟 驻住诇讬谞谉 诪诇讗讻讛 讗讞专转 讗诇讗 讛讜讗讬诇 讜诇驻谞讬讜 讛讜讗 诪砖诪注 砖讬讛讬讛 讚注转讜 注诇讬讜 讘砖注转 砖讞讬讟讛 讜诇讗 讬住讬讞 讚注转讜 诪诪谞讛 讜讗"讻 讗讬谞讜 驻讜住诇 讗诇讗 诪诇讗讻讛 砖讬砖 讘讛 讛讬住讞 讛讚注转 讻讙讜谉 诪诇讗讻讛 讗讞专转 讗讘诇 砖讞讬讟转 砖谞讬 驻讬专讜转 诇讬讻讗 诇诪驻住诇 诪砖讜诐 讛讬住讞 讛讚注转 讚讛讗 讚注转讜 讛讬讛 注诇 驻专讛 讗讚讜诪讛 讻讬讜谉 砖砖讞讟 砖转讬诐 讜讗"讻 诪拽专讗 诇驻谞讬讜 诇讬讻讗 诇诪驻住诇 砖讞讬讟转 砖谞讬 驻专讜转 讜讛砖转讗 讗"砖 讚讛转讜住' 拽讗讬 讗诇讬讘讗 讚专讘讗 讜专讘讗 住讜讘专 讻专讘 讚诇驻谞讬讜 拽讗讬 讗驻讬住讜诇 诪诇讗讻讛 讗讞专转 讗"讻 砖驻讬专 讻转讘讜 讛转讜住' 讚讗讜转讛 讜诇讗 讗讜转讛 讜讞讘专转讛 爪专讬讱 诇专讘谞谉 诇砖讜讞讟 砖谞讬 驻专讜转 讚讛讜讗讬诇 讜诪拽专讗 讚诇驻谞讬讜 诇讬讻讗 诇诪注讟 讗诇讗 诪诇讗讻讛 讗讞专转 砖讬砖 讘讛 讛讬住讞 讛讚注转 讜讘砖讜讞讟 砖谞讬 驻专讜转 诇讬讻讗 讛讬住讞 讛讚注转 讗讘诇 专砖"讬 讜讛专诪讘"诐 住讜讘专讬诐 讻砖诪讜讗诇 讚驻住讜诇 诪诇讗讻讛 讗讞专转 诪诪注讟讬谞谉 诪讗讜转讛 讗"讻 讙诐 砖讜讞讟 砖谞讬 驻专讜转 谞诪讬 诪诪讜注讟 诪讗讜转讛 讻谞"诇. 讜讗讬谉 诇讛拽砖讜转 讗诪讗讬 诇讗 讗诪专讬谞谉 讚讗讜转讛 诪诪注讟 讛讻诇 讜讗祝 诪诇讗讻讛 砖注讜砖讛 讘诇讬 讻讜讜谞讛 谞诪讬 讬讛讬' 驻讜住诇 讘讛. 讝"讗 讚诪讬注讜讟 讚讗讜转讛 拽讗讬 注诇 讜砖讞讟 砖讛讜讗 讘注讬 讻讜讜谞讛 讚诪讛 砖驻讜住诇 讘拽讚砖讬诐 驻讜住诇 讘驻专讛 讛讜讗讬诇 讜讞讟讗转 讻转讬讘 讘讛 讻诪"砖 讛专诪讘"诐 讘驻"讙 讛诇讻讛 讝' 讜砖讞讬讟转 驻专讛 爪专讬讻讛 讻讜讜谞讛 讗祝 诇专"谞 讜注诇 讝讛 拽讗讬 讗讜转讛 诇诪注讟 讻讜讜谞讛 讗讞专转 讛讬讬谞讜 诪注砖讛 砖讬砖 讘讛 讻讜讜谞讛 讜讚讜诪讬讗 讚讜砖讞讟 诪诪注讟讬谞谉 诪诇讗讻讛 讗讞专转 讗讘诇 讛讬讻讗 讚诇讬讻讗 讻讜讜谞讛 讗讬谞讜 驻讜住诇 讜讚讜拽:


讗讘诇 诇驻"讝 谞砖讗专 拽讜砖讬讗 讗讞专转 注诇 讛专诪讘"诐 讗讬讱 驻住拽 讛专诪讘"诐 讻砖诪讜讗诇 讚砖讞讬讟转 驻专讛 讻砖专讛 讘讝专 讛讗 诇驻讬 诪讛 砖讻转讘转讬 诪讜讻讞 讚专讘讗 住讜讘专 讻专讘 讚砖讞讬讟转 驻专讛 驻住讜诇讛 讘讝专 讛讜讗讬诇 讜讛讜讗 讚专砖 讗讜转讛 讜诇讗 讗转 讞讘专转讛 诇砖讜讞讟 砖谞讬 驻专讜转 讜讗讬讱 驻住拽 讛专诪讘"诐 讚诇讗 讻专讘讗 讛讗 讛诇讻转讗 讻讘转专讗讬 诪讗讘讬讬 讜专讘讗 讜讗讬诇讱:


讜讗诪专转讬 诇转专抓 讚诪住转诪讗 讚转诇诪讜讚讗 诪讜讻讞 讚讛诇讻讛 讻砖诪讜讗诇 讚砖讞讬讟转 驻专讛 讻砖专讛 讘讝专 讚讛谞讛 讘诪住' 讬讜诪讗 (讚祝 诪讙 注"讘) 讗诪专 专"讬 砖讞讬讟转 驻专讛 讻砖专讛 讘讝专 讜拽讗诪专 讛讙诪' 专' 讬讜讞谞谉 诇讗 诪讬讘注讬讗 讚诇转谞讗 诇讗 爪讬讬转 讗诇讗 讗驻讬诇讜 诇专讘讬' 诇讗 爪讬讬转 讚讗诪专 专"讬 诪砖讜诐 专' 砖诪注讜谉 讻讜' 注"砖 讜诇讻讗讜专讛 讬砖 诇讚拽讚拽 诇诪讗讬 诪讘讬讗 讛讙诪' 讚专"讬 驻诇讬讙 讙诐 注诇 专讘讜 讻讬讜谉 砖诪爪讬谞讜 驻注诐 讗讞讚 砖专"讬 讗诪专 诇转谞讗 驻讜拽 转谞讬 诇讘专讗 诇讗 诪爪讬谞讜 砖讞讬讟讛 砖讬讛讬' 驻住讜诇讛 讘讝专 讗"讻 讘讜讚讗讬 住讜讘专 讚砖讞讬讟转 驻专讛 讻砖专讛 讘讝专 讜诇诪讗讬 爪专讬讱 诇讛讘讬讗 注讜讚 讛驻注诐 诪讬诪专讗 讚专"讬 讗诇讗 讜讚讗讬 注"讻 砖住转诪讗 讚转诇诪讜讚讗 专讜爪讛 诇驻住讜拽 讛诇讻讛 讻专"讬 讚砖讞讬讟转 驻专讛 讻砖专讛 讘讝专 讜讗讬 诇讗 讛讘讬讗 讛讙诪' 讛讱 诪讬诪专讗 讚专"讬 讚驻诇讬讙 讘驻讬专讜砖 注诇 专"砖 讘谉 讬讛讜爪讚拽 诇讗 讛讜讬 讗诪专讬谞谉 讚讛诇讻转讗 讻专"讬 讚讗讬谉 讛诇讻讛 讻转诇诪讬讚 讘诪拽讜诐 专讘讜 讗诇讗 讛讬讻讗 砖驻诇讬讙 注诇 专讘讜 讘驻讬专讜砖 讜讛讜讬 讗诪专讬谞谉 讚诪讛 砖讗诪专 诇转谞讗 驻讜拽 转谞讬 讛讬讛 拽讜讚诐 砖砖诪注 诪专讘讜 讚砖讞讬讟转 驻专讛 驻住讜诇讛 讘讝专 讜诇讻讱 诪讘讬讗 讛讙诪' 讚专"讬 讙讜驻讬讛 讻砖讗诪专 讛诇讻讛 讝讜 讘砖诐 专讘讜 讛讬讛 驻诇讬讙 注诇讬讜 讜讘讝讛 砖驻讬专 讛诇讻讛 讻转诇诪讬讚 讘诪拽讜诐 专讘讜 讛讬讻讗 砖驻诇讬讙 注诇讬讜 讘驻讬专讜砖 讜讚讘专讬 讗诇讛 诪诪砖 讛诐 诪专讜诪讝讬诐 讘讻"诪 讘驻"讗 诪讛' 驻住讜诇讬 诪讜拽讚砖讬谉 注"砖. 讜讗"讻 砖驻讬专 驻住拽 讛专诪讘"诐 讚诇讗 讻专讘讗 讛讜讗讬诇 讜诪住转诪讗 讚转诇诪讜讚讗 诪讜讻讞 讚讛诇讻讛 讻专"讬:


注讜讚 谞转注讜专专转讬 注诇 拽讜砖讬转 讛转讜住' 讘讚"讛 谞砖讞讟讛 讘讛诪讛 讗讞专转 讻讜' 砖诪拽砖讬诐 诇专讘谞谉 诇诪讛 诇讬 讗讜转讛 讜诇讗 讗转 讞讘专转讛 转讬驻讜拽 诇讬讛 诪讟注诐 诪诇讗讻讛 注讻"诇 讜诪转专爪讬诐 讚讗讬爪讟专讬讱 诇砖讜讞讟 砖谞讬 驻专讜转 讜讻讜' 讜拽砖讛 诇讬 诇诪讗讬 爪专讬讻讬谉 讛转讜住' 诇讜诪专 讚讘砖谞讬 驻专讜转 诇讬讻讗 诪砖讜诐 诪诇讗讻讛 讗讞专转 讗诪讗讬 诇讗 拽讬讬诪讜 讘住讘专转诐 讚讙诐 讘砖讜讞讟 砖谞讬 驻专讜转 讗讬讻讗 诪砖讜诐 诪诇讗讻讛 讗讞专转 讜讗驻"讛 爪专讬讻讬谉 诇专讘谞谉 诇诪讚专砖 讗讜转讛 注诇 驻讬 诪讛 讚讗讬转讗 讘诪住' 住讜讟讛 (讚祝 讞' 注"讗) 转"专 讗讬谉 诪砖拽讬谉 讘' 住讜讟讜转 讻讗讞转 讻讚讬 砖诇讗 讬讛讬讛 诇讘讛 讙住 讘讞讘专转讛 专"讬 讗讜诪专 诇讗 诪谉 讛砖诐 讛讜讗 讝讛 讗诇讗 讗诪专 拽专讗 讗讜转讛 诇讘讚讛 讜拽讗诪专 讘讙诪' 讚转"拽 专' 砖诪注讜谉 讛讜讗 讚讚专讬砖 讟注诪讗 讚拽专讗 讜谞驻拽讗 诪谞讬' 专讜转转转 讜驻专讬讱 讛讙诪专讗 讜讛讗 讗讬谉 注讜砖讬谉 诪爪讜转 讞讘讬诇讜转 讞讘讬诇讜转 讜诪住拽讬谞谉 讻讗谉 讘讻讛谉 讗讞讚 讻讗谉 讘砖谞讬 讻讛谞讬诐 注"砖 讘讙诪' 讛专讬 讚诇专讘谞谉 诪诪注讟讬谞谉 诪讗讜转讛 讗驻讬' 讘砖谞讬 讻讛谞讬诐 讜讗"讻 讙诐 讛讻讗 讙讘讬 驻专讛 谞诪讬 讬砖 诇诪注讟 诪讗讜转讛 讜诇讗 讞讘专转讛 讗驻讬诇讜 讘砖谞讬 讻讛谞讬诐 讗讬谉 注讜砖讬谉 砖谞讬 驻专讜转 讗讚讜诪讜转 讻讗讞转 讜诇驻"讝 诇讗 拽砖讛 拽讜砖讬转 讛转讜住' 讚砖驻讬专 爪专讬讱 诇专讘谞谉 讗讜转讛 诇诪注讟 砖讗讬谉 注讜砖讬谉 砖谞讬 驻专讜转 讗驻讬' 注"讬 砖谞讬 讻讛谞讬诐 讚诇讬讻讗 诪砖讜诐 诪诇讗讻讛 讜诇讗 诪砖讜诐 讛讬住讞 讛讚注转 讚讻诇 讗讞讚 砖讜讞讟 驻专讛 砖诇讜 讜诇讻讱 爪专讬讱 拽专讗 讚讗讜转讛 诇诪注讟 砖谞讬 驻专讜转 讗驻讬' 注"讬 砖谞讬 讻讛谞讬诐 讜诇讚注转讬 讝讛 讛讜讗 拽讜砖讬讗 讞诪讜专讛 注诇 讛转讜住' 讗讱 诇驻讬 讚讘专讬 讛谞"诇 讬砖 诇转专抓 讚讛讜讗讬诇 讜专讘讗 讚讛讻讗 拽讗讬 讗诇讬讘讗 讚专讘 讚住讜讘专 砖讞讬讟转 驻专讛 驻住讜诇讛 讘讝专 讜讛谞讛 讘诪住' 讬讜诪讗 (讚祝 诪讘 注"讘) 拽讗诪专 讘讙诪' 讜谞转转 讗讜转讛 讗诇 讗诇注讝专 讛讻讛谉 讗讜转讛 诇讗诇注讝专 讜诇讗 诇讚讜专讜转 诇讗诇注讝专 讗讬讻讗 讚讗诪专讬 诇讚讜专讜转 讘讻讛谉 讙讚讜诇 讜注讬讬谉 讘讻"诪 讘驻"讗 诪讛诇讻讜转 驻专讛 讛诇讻讛 讬"讗 砖诪讘讬讗 讻诪讛 讘专讬讬转讜转 讜诪砖谞讬讜转 讚住讘专讬 讚爪专讬讻讛 讻讛"讙) 讜诇驻讬 讝讛 诇专讘 讚驻讜住诇 砖讞讬讟转 驻专讛 讘讝专 讗"讻 讙诐 讘砖讞讬讟讛 爪专讬讱 诇讛讬讜转 讻讛谉 讙讚讜诇 讜诪注转讛 诇讬讻讗 诇诪讬诪专 讚讗讜转讛 拽讗讬 诇诪注讟 砖谞讬 驻专讜转 讘砖谞讬 讻讛谞讬诐 讚讘诇讗"讛 讗讬 讗驻砖专 讘砖谞讬 讻讛谞讬诐 讚讻讬讜谉 讚爪专讬讱 讻讛谉 讙讚讜诇 讜诇讬讻讗 讗诇讗 讞讚 讻讛谉 讙讚讜诇 讜砖驻讬专 诪拽砖讬诐 讛转讜住' 讗讱 注讚讬讬谉 爪"注 讚讛讗 讘专讬砖 驻' 讚' 讚诪住' 驻专讛 驻诇讬讙讬 讘讝讛 讚转"拽 住讜讘专 砖诇讗 讘讻讛谉 讙讚讜诇 驻住讜诇讛 讜专' 讬讛讜讚讗 诪讻砖讬专 讜讗"讻 诇讗 诪拽砖讬诐 讛转讜住' 诪讬讚讬 诇专讘谞谉 讚诇诪讗 专讘谞谉 住讘专讬 讻专"讬 讜讻讛谉 讛讚讬讜讟 讻砖专 讘驻专讛 讜砖驻讬专 讬砖 诇诪爪讜讗 砖谞讬 驻专讜转 讘砖谞讬 讻讛谞讬诐 讗祝 诇专讘 讚驻讜住诇 讘讝专 诪"诪 住讙讬 讘讻讛谉 讛讚讬讜讟 讗诇讬讘讗 讚专' 讬讛讜讚讗 (讜注讬讬谉 讘转讜住' 讬砖谞讬诐 讘诪住' 讬讜诪讗 讘讚"讛 砖讞讬讟转 驻专讛 讘讝专 驻住讜诇讛 注"砖 讜讚讜拽):


注讜讚 讬砖 诇讛拽砖讜转 讚讬砖 诇诪爪讜讗 讙诐 讘讻讛谉 讙讚讜诇 砖谞讬 讻讛谞讬诐 讙讚讜诇讬诐 讻讙讜谉 讻讛谉 讛诪砖诪砖 讜讻讛谉 砖注讘专 讻讚讗讬转讗 讘诪砖谞讛 讚诪住' 诪讙讬诇讛 (讚祝 讟' 注"讘) 讗讬谉 讘讬谉 讻讛谉 讛诪砖诪砖 诇讻讛谉 砖注讘专 讗诇讗 驻专 讬讜讛"讻 讜注砖讬专讬转 讛讗讬驻讛 注"砖 讛讗 诇砖讗专 讚讘专讬诐 讝讛 讜讝讛 砖讜讬诐 讻讚讚讬讬拽 讘讙诪' 砖诐. 讜讗祝 砖专"讬 砖诐 驻诇讬讙 讜住讜讘专 讚专讗砖讜谉 讞讜讝专 诇注讘讜讚转讜 讜砖谞讬 讗讬谞讜 专讗讜讬 诇讗 诇讻讛谉 讙讚讜诇 讜诇讗 诇讻讛谉 讛讚讬讜讟 讛讗 专' 讬讜讞谞谉 诇砖讬讟转讜 住讜讘专 讚驻专讛 讻砖专讛 讘讻讛谉 讛讚讬讜讟 讻诪讜 砖诪驻讜专砖 讘住驻专讬 讛讜讘讗 讘讻"诪 讘驻"讗 诪讛诇讻讜转 驻专讛 讛诇讻讛 讬"讚 注"砖:


讜讚注 讚讘注讬拽专 讛讚讘专 讗诐 诪拽专讗 讚讗讜转讛 讬砖 诇诪注讟 讘砖谞讬 讻讛谞讬诐 诪拽砖讛 讛诪讙谉 讗讘专讛诐 讘住讬' 拽诪"讝 住讜祝 住"拽 讬"讗 注诇 讛专诪讘"诐 讚诇讗 诪讞诇拽 讘砖谞讬 住讜讟讜转 讘讬谉 讻讛谉 讗讞讚 诇砖谞讬 讻讛谞讬诐 讜诪拽砖讛 讛诪讙"讗 诪住讜讙讬讗 讚住讜讟讛 讚诪住讬拽 讘讻讛谉 讗讞讚 讗讬谞讜 诪砖拽讛 讗讘诇 讘砖谞讬 讻讛谞讬诐 诪砖拽讛 讜诪转专抓 讛诪讙"讗 讚讛专诪讘"诐 诪驻专砖 讘讙诪' 讗讬驻讻讗 讚讻讛谉 讗讞讚 诪砖拽讛 讛讜讗讬诇 讜讛讜讗 讘讝讛 讗讞专 讝讛 讜讘砖谞讬 讻讛谞讬诐 讗讬谞讜 诪砖拽讛 讚讛讜讬 讘讘转 讗讞转 注"砖 讘诪讙"讗 讜讗谞讬 讘注专 讜诇讗 讗讚注 注讬拽专 转诪讬讛转讜 注诇 讛专诪讘"诐 讚诪讛 讚诪讞诇拽 讘讙诪' 讘讬谉 讻讛谉 讗讞讚 诇砖谞讬 讻讛谞讬诐 讛讬讬谞讜 诇专"砖 讚讚专讬砖 讟注诪讗 讚拽专讗 砖诇讗 讬讛讬讛 诇讘讛 讙住 讘讞讘专转讛 讜讘专讜转转转 诪砖拽讬谉 砖谞讬 住讜讟讜转 讜注"讝 驻专讬讱 讛讙诪专讗 讚讙诐 讘专讜转转转 讗讬谞讜 诪砖拽讬谉 砖谞讬 住讜讟讜转 讚讗讬谉 注讜砖讬谉 诪爪讜转 讞讘讬诇讜转 讞讘讬诇讜转 讜诪讞诇拽 讘讬谉 讻讛谉 讗讞讚 诇砖谞讬 讻讛谞讬诐 讗讘诇 诇专' 讬讛讜讚讗 讚诇讗 讚专讬砖 讟注诪讗 讚拽专讗 讜诪诪注讟 砖谞讬 住讜讟讜转 诪拽专讗 讚讗讜转讛 讙诐 讘砖谞讬 讻讛谞讬诐 诪诪注讟 讚讙讝讬专转 讛讻转讜讘 讛讜讗 砖诇讗 诇讛砖拽讜转 砖谞讬 住讜讟讜转 讘讘转 讗讞转 讜诇讻讱 诇讗 诪讞诇拽 讛专诪讘"诐 讘讻讱 讚讛专诪讘"诐 驻讜住拽 讻专' 讬讛讜讚讗 讜讗讬谉 诇讛拽砖讜转 诇诪讛 诇讗 拽讗诪专 讛讙诪专讗 谞驻拽讗 诪讬谞讬' 讘讬谉 专"砖 诇专"讬 砖谞讬 讻讛谞讬诐 讝"讗 讞讚讗 讚讛讙诪' 注讚讬讬谉 诇讗 讗住讬拽 讗讚注转讬讛 诇讞诇拽 讘讬谉 砖谞讬 讻讛谞讬诐 诇讻讛谉 讗讞讚 讜注讜讚 讗讬 诇讗讜 讘专讜转转转 讙诐 诇专' 砖诪注讜谉 讗讬谞讜 诪砖拽讛 讗驻讬' 讘砖谞讬 讻讛谞讬诐 讚讗讻转讬 砖讬讬讱 讘讛 诇讘讛 讙住 讘讞讘专转讛 讻砖讛讬讗 专讜转转转 讚讙诐 讞讘专转讛 注讜诪讚转 诇讛砖拽讜转 诪讻讛谉 讗讞专 诇讻讱 爪专讬讱 讛讙诪专讗 诇讜诪专 谞"诪 讘专讜转转转 讜讘讝讛 谞"诪 讘讬谉 专"砖 诇专"讬 讘砖谞讬 讻讛谞讬诐 讚诇专"砖 诪砖拽讬谉 讚诇讗 砖讬讬讱 讘讛 诇讘讛 讙住 讘讞讘专转讛 讚讛讗 讛讬讗 专讜转转转 讜讗讬谞讛 诪讜讚讛 讜讙诐 诪砖讜诐 讗讬谉 注讜砖讬谉 诪爪讜转 讞讘讬诇讜转 讞讘讬诇讜转 诇讗 砖讬讬讱 讚讛讗 讗讬讻讗 砖谞讬 讻讛谞讬诐 讜诇专' 讬讛讜讚讗 诇讗 诪砖拽讬谉 讗驻讬' 讘砖谞讬 讻讛谞讬诐 讛讜讗讬诇 讜专' 讬讛讜讚讗 讗讬谞讜 讚讜专砖 讟注诪讗 讚拽专讗 讜诪诪注讟 讘讻诇 讙讜谞讗 诪拽专讗 讚讗讜转讛 讗驻讬诇讜 讘砖谞讬 讻讛谞讬诐 讜讗"讻 讗讬谉 诪拽讜诐 诇拽讜砖讬' 讛诪讙"讗 讜讘讝讛 讬砖 讛讻专注讛 讚讛专诪讘"诐 驻讜住拽 讻专"讬 讚诇讗 讚专砖 讟注诪讗 讚拽专讗 讜注讬讬谉 讘专诪讘"诐 专讬砖 驻专拽 砖诇讬砖讬 诪讛诇讻讜转 诪诇讜讛 讜诇讜讛 讜讘诇讞"诪 砖诐 砖讛讜讗 谞讘讜讱 讘讚注转 讛专诪讘"诐 讗讬 驻住拽 讻专"讬 讚诇讗 讚专砖 讟注诪讗 讚拽专讗 讗讬 讻专"砖 注"砖 讘讗专讬讻讜转 讜注讬讬谉 讘诪住讻转 谞讚专讬诐 (讚祝 注讙 注"讗) 讜讘专"谉 砖诐 讜讛谞讛 讛专诪讘"诐 讘驻' 讬"讘 诪讛' 谞讚专讬诐 讛诇讻讛 诪"讚 驻讜住拽 讚讘注诇 诪驻专 诇砖转讬 谞砖讬讜 讻讗讞转 讜讻转讘 讛诇讞"诪 砖诐 讚讛专诪讘"诐 住讜讘专 讚讛讙诪专讗 拽讗 驻砖讬讟 讗讘注讬讗 讚专讘讗 诪专讘谞谉 讚讚专讬砖 讗讜转讛 讙讘讬 住讜讟讛 诪砖讜诐 讟注诪讗 讚拽专讗 砖诇讗 讬讛讬讛 诇讘讛 讙住 讘讞讘专转讛 讜驻诇讬讙讬 讗专' 讬讛讜讚讗 讜讘谞讚专讬 砖转讬 谞砖讬讜 诇讬讻讗 讟注诪讗 诇讗 讚专砖讬 讗讜转讛 诇诪注讟 讜讛专诪讘"诐 讚诪讘讬讗 讚讗讬谉 诪砖拽讬谉 砖谞讬 住讜讟讜转 讻讗讞转 诪讚专砖讗 讚讗讜转讛 讛讘讬讗 讛驻住拽 讜诇讗 诪讘讬讗 讛讟注诐 注讚 讻讗谉 讚讘专讬 讛诇讞诐 诪砖谞讛 砖诐 讘砖谞讜讬 诇砖讜谉 讜讛谞讛 诇讚讘专讬讜 讛讗 讙讜驻讗 拽砖讛 诇诪讛 讗讬谞讜 诪讘讬讗 讛专诪讘"诐 讛讟注诐 讘砖谞讬 住讜讟讜转 讚讛讗 讗讬讻讗 谞"诪 讟讜讘讗 诇讞诇拽 讘讬谉 讻讛谉 讗讞讚 诇砖谞讬 讻讛谞讬诐 讻拽讜砖讬' 讛诪讙"讗:





讚讜专 专讘讬注讬

注状讘 讙诪专壮 讛讬讻讬 讚诪讬 谞讚讛 砖谞讗谞住讛 讜讟讘诇讛 讜讻讜壮 讗专状驻 诇专状谞 讘谞驻诇讛 诪谉 讛讙砖专 讜诇专讘谞谉 砖讬专讚讛 诇讛拽专, 讜驻专砖状讬 讝状诇 讜诇讗 诇讟讘讜诇, 讜谞驻诇讛 讻讜诇讛 诇转讜讱 讛诪讬诐 注讻状诇 讜讻诇 讛专讜讗讛 讬砖转讜诪诐, 讚诪讛 讘讬谉 讝讛 诇谞驻诇讛 诪谉 讛讙砖专, 讻讬讜谉 讚诇诪注砖讛 讛讟讘讬诇讛 诇讗 讻讬讜讜谞讛 讻诇诇 讜讚专讱 诪转注住拽 谞驻诇讛 讻讜诇讛 诇转讜讱 讛诪讬诐, 讛讻讬 诪讛 砖讬专讚讛 诇讛拽专 讘诇讬 讟讘讬诇讛, 讻讜讜谞转 诪注砖讛 诪拽专讬, 讜讗讬谉 讝讛 讚讜诪讛 讻诇诇 诇讻讜讜谞转 讞转讬讻转 住讬诪谞讬诐, 讻讬 诪注砖讛 讚讞转讬讻转 讛住讬诪谞讬诐 讛讜讗 诪注砖讛 讛砖讞讬讟讛 讛诪转专转, 讗诐 诇讗 讗讬专注 讘讞转讬讻讛 讝讜 讗讬讝讛 驻住讜诇 诪讛谞讬 驻住讜诇讬 砖讞讬讟讛, 讗诇讗 讚讛讜讗 讻讬讜讜谉 诇住转诐 讞转讬讻转 讛住讬诪谞讬诐 讘诇讬 讛砖拽驻讛 注诇 讚拽讚讜拽讬 讛诪注砖讛 讛诇讝讜, 讗讘诇 讻讗谉 讘讬专讚讛 诇讛拽专, 讗讬谉 讘诪注砖讛 讜诇讗 讘讻讜讜谞转讛 注谞讬谉 讟讘讬诇转 讻诇 讙讜驻讛 讻诇诇.


讗讘诇 讚注 讻讬 讻诪讜 讚讘砖讞讬讟讛, 讗讬 诇讗讜 讚讗转讗 讛讛诇讻讛 诇讛讙讘讬诇讛 讘讛谞讬 讚拽讚讜拽讬 砖讞讬讟讛, 讙诐 注诇 砖讞讬讟讛 驻住讜诇讛 讛讬壮 砖诐 砖讞讬讟讛 注诇讬讛, 讻讬 讛讛诇讻讛 讙讜专诪转 砖讗谞讜 诪讞诇拽讬谉 讘讬谉 讞转讬讻转 住讬诪谞讬诐 讘讛讻砖专 诇讞转讬讻转 住讬诪谞讬诐 讘驻讬住讜诇, 讜讗砖专 注诇 讻谉 住讘专讜 专讘谞谉 讚讻讜讜谞转 讞转讬讻转 住诪谞讬诐 住转诐 谞诪讬 讻讜讜谞转 诪注砖讛 砖讞讬讟讛 诪拽专讬, 讚诇讙讘讬 讛讻讜讜谞讛 诇讗 谞讞诇拽 讘讬谉 诪注砖讛 诇诪注砖讛, 讻诪讜 讻谉 讘讟讘讬诇转 讟诪讗讬诐, 讚讗诪专讛 转讜专讛 讜专讞抓 讘砖专讜 讘诪讬诐 讗讜 讘诪讬诐 讬讜讘讗, 诇讜诇讬 讚专砖转 讞讻讝状诇 状讗转 讻诇 讘砖专讜状 砖讬讛讬壮 讻诇 讘砖专讜 转讞转 讛诪讬诐 讘讘状讗, 讘诪砖诪注讜转 诇砖讜谉 专讞讬爪讛 讘诪讬诐, 诇讗 讛讜讛 诪爪讬谞谉 诇讞诇拽 讘讬谉 砖专讞抓 讻诇 讙讜驻讜 讘驻注诐 讗讞转 讘诪讬诐, 讗讜 砖专讞抓 讙讜驻讜 讜专讗砖讜 讘讛驻住拽讛, 讻讬 讛讗讬 诪讜砖讙 讟讘讬诇讛 砖诇谞讜, 谞转讛讜讜讛 注状讬 讛讛诇讻讛 讚讘注讬谞谉 专讞讬爪转 讻诇 讛讙讜祝 转讞转 讛诪讬诐 讘驻状讗, 讜诇讻谉 诇讙讘讬 讻讜讜谞讛, 讛讜讛 讻讜讜谞转 讬专讬讚讛 诇讛拽专 讘诇讬 讛砖拽驻讛 注诇 讟讛专讛 砖爪讬讜讜转讛 讛转讜专讛 讗诇讗 谞拽讬讬转 讛讙讜祝 诪讝讜讛诪讛, 讻讜讜谞转 讛诪注砖讛 讛讻讜诇诇转 讻诇 诪讬谞讬 专讞讬爪讛 讜讗讬谉 讞讬诇讜拽 讘讬谉 讘驻状讗 诇砖转讬 驻注诪讬诐, 讜讛讜讛 诪诪砖 讻诪讜 讻讜讜谞转 讞转讬讻转 讛住讬诪谞讬诐 讘砖讞讬讟讛, 讜砖诪讜专 诇讱 讛讚讘专 讛讝讛 讻讬 讛讜讗 讗诪转 诇讗诪讬转讜, 讜诪转驻专砖讬诐 讚讘专讬 专砖状讬 讻驻砖讜讟谉.


讗讘诇 诪讛 砖讬砖 诇讛注讬专 注诇 讛讗讬 诪讬诪专讗 讚专状驻 讛讜讗, 讚诇驻讬 诪讛 砖讘讬讗专谞讜 诇注讬诇 讚讙诐 诇专状谞 讘注讬谞谉 讻讜讜谞转 诪注砖讛 讛驻诇转 讛住讻讬谉 注讻状驻, 讚讻讬讜谉 讚讻转讬讘 讜讝讘讞转 诇诪爪讜讛, 砖诪注讬谞谉 讚注讻状驻 讻讞 讗讚诐 讘注讬谞谉, 讜诪诪讬诇讗 讚讘注讬谞谉 谞诪讬 讻讜讜谞讛 诇讻讞 讗讚诐, 讜讻诪砖状讻 讛专讗状砖 讜讛专砖讘状讗 砖讛讘讗转讬 诇注讬诇 讚诪转注住拽 讘讻讞 讗讚诐. 诇讗 讬讞砖讘 注砖讬讬转 讗讚诐 讻诇诇, 讜讻诇 讝讛 讘砖讞讬讟讛 讚讗讬讻讗 拽专讗 讚讜讝讘讞转 讚诪谞讬壮 讬诇驻讬谞谉 讚讘注讬谞谉 注讻状驻 讻讞 讗讚诐 诇注讻讜讘讬, 讗讜诇诐 讘讟讘讬诇讛 讚讗驻讬诇讜 讙诇 砖谞转诇砖 讜谞驻诇 注诇 讛讗讚诐 讜注诇 讛讻诇讬诐 诪讟讛专, 讛专讬 讚诇讗 讘注讬谞谉 讻讞 讗讚诐 讻诇诇, 讜诪讛状讟 讘谞驻诇讛 诪谉 讛讙砖专 谞诪讬 注诇转讛 诇讛 讟讘讬诇讛 诇专状谞 讗注状讙 讚诇讬讻讗 讘谞驻讬诇讛 砖讜诐 讻讞 讗讚诐, 讜讚讜诪讛 诇谞驻诇讛 住讻讬谉 讜砖讞讟讛, 讜讻讬讜谉 讚诇专状谞 诇讗 讘注讬 讘讟讘讬诇讛 砖讜诐 讻讞 讗讚诐 讜诇讗 砖讜诐 讻讜讜谞讛 诪注砖讛 讻讜讜谞讛 讝讜 诇讛拽专 诇专讘谞谉 诪谞状诇, 讚讻诪讜 讚诇专状谞 谞驻诇讛 诪谉 讛讙砖专 讚诇讬讻讗 砖讜诐 讻讞 讗讚诐 讻砖专, 谞讬诪讗 讚讙诐 诇专讘谞谉 讻谉 讛讚讬谉 讚诇讗 驻诇讬讙讜 专状谞 讜专讘谞谉 讗诇讗 讘砖讞讬讟讛 讚诇砖谞讬讛诐 讘注讬谞谉 讻讞 讗讚诐, 讜诪诪讬诇讗 讙诐 讻讜讜谞讛 诇讗讬讝讛 诪注砖讛, 诇专状谞 住讙讬 讘讻讜讜谞转 讛驻诇转 讛住讻讬谉 讜诇专讘谞谉 讘注讬谞谉 讻讜讜谞转 诪注砖讛 讛诪诪讬转, 讚讛讬讬谞讜 讻讜讜谞转 讞转讬讻转 住讬诪谞讬诐, 讗讘诇 讘讟讘讬诇讛 讚诇讗 讘注讬谞谉 砖讜诐 讻讞 讗讚诐 诇专状谞, 诪谞状诇 讚驻诇讬讙讜 专讘谞谉 注诇讬讜, 讜讚讘专 讝讛 爪注状讙 讘注讬谞讬 讜讚讜状拽.


注状砖 讙诪专壮 讗状专, 砖讞讟 驻专讛 讜砖讞讟 讘讛诪讛 讗讞专转 注诪讛 讜讻讜壮, 谞砖讞讟讛 讗讞专转 注诪讛, 诇专状谞 驻专讛 驻住讜诇讛 讘讛诪讛 讻砖专讛, 诇专讘谞谉 驻专讛 讻砖专讛 讘讛诪讛 驻住讜诇讛, 讜讬砖 诇讬 诪拽讜诐 注讬讜谉 讗讬讱 讛讚讬谉 讘砖转讬讛谉 讞讜诇讬谉, 讜谞转讻讜讜讬谉 诇讗讞转 讜砖讞讟 讛砖谞讬讛, 讗讜 砖砖讞讟 砖谞讬讛诐 诇专讘谞谉 讚讘注讬 讻讜讜谞讛 诇砖讞讬讟讛, 讚讛讬讬谞讜 诇讞转讬讻转 住讬诪谞讬诐, 诪讛 讚讬谞讛 砖诇 讛砖谞讬讛, 讜诪讚讛注诪讬讚 专讘讗 讚讬谞讜 讘驻专讛 讗讚讜诪讛 讜讘讛诪讛 讗讞专转, 砖讛讜讗 讛诇讻转讗 诇诪砖讬讞讗 讜诇讗 拽讗诪专 讘砖转讬 讘讛诪讜转 讞讜诇讬谉, 谞砖讞讟讛 讗讞专转 注诪讛, 讚诇专状谞 讻砖专讛 讙诐 讛砖谞讬壮 讜诇专讘谞谉 讛砖谞讬壮 驻住讜诇讛, 诇讬讻讗 诇诪讬砖诪注 诪讬谞讛, 讚讘讞讜诇讬谉 诇讻状注 砖转讬讛谉 讻砖专讜转, 讚讬状诇 讚驻住讜诇 驻专讛 讗转讗 专讘讗 诇讗砖诪注讬谞谉 讚转诇讜 讘驻诇讜讙转讗 讚专状谞 讜专讘谞谉, 讜讻诪讜 砖讗诪专 诇拽诪谉 讚诇专状谞 讗讬爪讟专讬讻讗 诇讬壮, 讗讘诇 诇驻注状讚 谞专讗讛 讚讘讘讛诪转 讞讜诇讬谉 讙诐 诇专讘谞谉 讚专状谞 讗讬谉 诇驻住讜诇 讛砖谞讬讛, 讚拽砖讛 诪讗讚 诇讜诪专 讚讘诪注砖讛 讗讞转 转讛讬壮 讗讞转 讻砖专讛 讜讗讞转 驻住讜诇讛, 讜专讗讬壮 诇讝讛 讬砖 诇讛讘讬讗 诪诪讛 砖驻住拽 讛专诪讘状诐 讘驻状讗 讛状讬 诪讛诇壮 砖讘转 状讚讛讬讜 诇驻谞讬讜 砖转讬 谞专讜转 讚讜诇拽讜转 讗讜 讻讘讜讬讜转, 谞转讻讜讜讬谉 诇讻讘讜转 讗转 讝讜 讜讻讘讛 讗转 讝讜 讗讜 诇讛讚诇讬拽 讗转 讝讜 讜讛讚诇讬拽 讗转 讝讜 讞讬讬讘, 砖讛专讬 注砖讛 诪谉 讛诪诇讗讻讛 砖讞砖讘 诇注砖讜转讛状 注讻状诇, 讜讗状讻 驻砖讬讟讗 讚讘砖讞讬讟讛 谞诪讬 讚讬谞讗 讛讻讗 讚讻诇 砖谞转讻讜讜讬谉 诇砖讞讬讟讛 讗注状讙 讚谞转讻讜讜讬谉 诇讗讞专转, 讜谞砖讞讟讛 讞讘专转讛 讚讻砖专讛 讜诪诪讬诇讗 讙诐 讘谞砖讞讟讜 砖谞讬讛诐 讙状讻 诪讛谞讬 讻讜讜谞讛 诇讛讗讞转 讙诐 诇砖谞讬讛, 讚诇讗 讗讚注 诪拽讜诐 诇讞诇拽 讘讬谉 砖谞讬 讚讬谞讬诐 讛诇诇讜, 讜讗诐 讻谞讬诐 讗谞讞谞讜 讘讚讘专谞讜 讗诇讜 爪状诇 讚讛讗 讚拽讗诪专 专讘讗 讚讘谞砖讞讟讛 讗讞专转 注诪讛, 讚诇专讘谞谉 驻专讛 讻砖专讛, 讘讛诪讛 驻住讜诇讛, 讚讜拽讗 讘驻专讛 讗讚讜诪讛 讛讚讬谉 讻谉 诪砖讜诐 讚驻讜住诇 讘讛 砖讞讬讟转 讗讞专转 注诪讛, 诪砖讜诐 讗讜转讛 讜诇讗 讗讜转讛 讜讗转 讞讘专转讛, 讜讗状讻 讻诇 砖砖讜讞讟 讗转 讛驻专讛 讛专讬 讛讜讗 诇讙讘讬 讗讞专转 讻讛讬驻讱 讻讜讜谞讛, 讜诇专讘谞谉 讚讘注讬谞谉 讻讜讜谞讛 诇砖讞讬讟讛, 讛状讛 讚讛讬驻讱 讻讜讜谞讛 驻讜住诇转, 讜讘讝讛 讬诇状讬 诪讛 砖讬砖 诇讛注讬专 注诇 讚讘专讬 专砖状讬 讝状诇 讘状讛 讚状讛, 砖讻壮 讜讝状诇 状驻专讛 驻住讜诇讛 诪讞诪转 诪诇讗讻讛 讛讗讞专转 讜讘讛诪讛 讻砖专讛状 注讻状诇, 讜转诪讛 讛专讗砖 讬讜住祝 讝状诇, 诇诪讛 诇讗 驻专砖状讬 讚诪砖讜诐 砖讞讬讟转 砖转讬诐 谞驻住诇讛 讛驻专讛, 讜讗谞讬 讗讜住讬祝 诇讚拽讚拽, 诇诪讛 讛讜住讬祝 专砖状讬 转讜住驻转 砖讗讬谞讜 爪专讬讱, 诇讻转讜讘 讚讘讛诪讛 讻砖专讛, 讚驻砖讬讟讗 讜诪讛状讟 讙诐 专讘讗 诇讗 讛讝讻讬专 专拽 驻住讜诇 讚驻专讛 诇讚状讛, 讗讘诇 讻砖专讜转 讚讘讛诪讛 讛讜讗 诪诇转讗 讚驻砖讬讟讗, 讗讘诇 诇驻讬 讛讗诪讜专 谞讬讞讗, 讚诇讻讗讜专壮 讛讬壮 诪拽讜诐 诇讜诪专 讻讬讜谉 讚驻专讛 谞驻住诇转 注状讬 砖讞讬讟转 砖谞讬讛 注诪讛 讛专讬 讗谞谉 住讛讚讬 讚讗讬谞讜 专讜爪讛 砖转转讻砖专 讛讗讞专转 讘砖讞讬讟讛, 讗诇讗 专讜爪讛 诇谞讜讞专讛 诇讛讗讻讬诇讛 诇注讻讜状诐 讗讜 诇讻诇讘讬诐, 讻讬 驻专讛 讗讚讜诪讛 讚诪讬讛 讬拽专讬诐, 讜诪讛讬讻讬 转讬转讬 讬专爪讛 诇驻住诇讛 讘砖讞讬讟转 讛讘讛诪讛 讛诇讝讜, 讜谞讗诪专 讚住转诪讗 讻诪驻专砖 讚讛讜讛 诇讬壮 讛讬驻讱 讻讜讜谞讛, 砖诇讗 转转讻砖专 讘砖讞讬讟讛, 讜讝讗转 诪讛谞讬 诇专讘谞谉, 讚讘注讬 讻讜讜谞讛 诇砖讞讬讟讛 讻谞状诇, 讗讘诇 讝讛 诇讬转讗 讚讗驻讬诇讜 诇讗 转转讻砖专 讛讘讛诪讛 讜转讛讬壮 讻谞讞讜专讛, 谞驻住诇转 讛驻专讛 注讻状驻 诪讞诪转 驻住讜诇 诪诇讗讻讛 讗讞专转, 讜诇讻谉 讛驻专讛 诇注讜诇诐 驻住讜诇讛, 讜讛讘讛诪讛 讻砖专讛, 讜讝讛 谞讻讜谉 诪讗讚 讘讻讜讜谞转 专砖状讬 讝状诇, 讜讚讜状拽.


专砖状讬 讚状讛 讜驻讬专讜转 讛专讬 讛谉 讘讻讬 讬讜转谉, 讜诪拽讘诇讬谉 讟讜诪讗讛 诪讻讗谉 讜讗讬诇讱, 讚讗讞砖讘讛 诇讛讜 谞驻讬诇转 驻讬专讜转 (诇驻注状讚 谞专讗讛 诇讛讙讬讛 谞讟讬诇转 驻讬专讜转) 诇讬讟讜诇 讬讚讬讜 讘讛讙讘讛转谉, 讜讛讜讛 诇讬壮 诪砖拽讬谉 砖住讜驻讜 诇专爪讜谉 讜讻讜壮 注讻状诇, 讜讻驻讬 讛谞专讗讛 讚诇讛讬驻讱 讛讜讜诇状诇, 讚讛讜讛 诇讬壮 诪砖拽讬谉 砖转讞讬诇转谉 诇专爪讜谉, 讻讬 讛专爪讜谉 讛讜讗 讻谞讬住转 讬讚讬讜 讜讛讜爪讗转讜 诪谉 讛诪讬诐 讻讚讬 砖讬讜讚讞讜, 讜砖讜讘 诪讻砖讬专讬谉 讗转 讛驻讬专讜转 讗注状驻 砖讛诪讬诐 砖注诇 讛驻讬专讜转 砖诇讗 诇专爪讜谉 讛诪讛, 讻讬 专拽 转讞诇转 转诇讬砖转 讛诪讬诐 讘注讬谞谉 砖讬讛讬壮 诇专爪讜谉, 讗讘诇 谞驻讬诇转谉 注诇 讛驻讬专讜转 讗驻讬诇讜 砖诇讗 诇专爪讜谉 诪讻砖讬专.


讜注讬讬谉 讘讞讬壮 讛专砖讘状讗 讝状诇, 砖讛拽砖讛 注诇 讛专诪讘状诐 讘驻讬状讘 诪讟讜状讗, 砖驻住拽 讚讘注讬谞谉 专爪讜谉 讘注诇讬诐 讚讜拽讗, 诪讛讗 讚拽转谞讬 讛讻讗 讜驻砖讟 诪讬 砖讬讚讬讜 讟诪讗讜转 讚诪砖诪注 讗驻讬诇讜 讗讞专 砖讗讬谞讜 讘注诇 讛驻讬专讜转, 讜注讬讬谉 讘讻状诪 砖诐 砖讻壮 注诇 讚讘专讬 讛专砖讘状讗 砖讗讬谉 诇讚讘专讬讜 讛讻专注, 讜讗谞讬 转诪讛 讚讬讜转专 讛讬壮 诇讛拽砖讜转 注诇 讛专诪讘状诐, 讚诪讻讗谉 诪讜讻讞 讚诇讗 讘注讬谞谉 专爪讜谉 讻诇诇 讘砖注转 谞驻讬诇转 讛诪讬诐 注诇 讛驻讬专讜转, 讻诇 砖转讞诇转 转诇讬砖转 讛诪讬诐 讛讬壮 诇专爪讜谉, 讜讛专诪讘状诐 讚诪爪专讬讱 专爪讜谉 讘注诇讬诐 讚讜拽讗, 注状讻 诇砖讬讟转讬壮 讗讝讬诇 讚讘注讬谞谉 专爪讜谉 讜诪讞砖讘讛 讘砖注转 转诇讬砖转 讛诪讬诐 诪谉 讛诪讬诐, 讜讙诐 专爪讜谉 讘砖注转 谞驻讬诇转谉 注诇 讛驻讬专讜转, 注讬讬状砖 讘讛砖讙转 讛专讗讘状讚 (讜讚讘专讬 讛讻状诪 砖诐 谞驻诇讗讬诐 讘注讬谞讬, 讚讛专讬 讘驻讬专讜砖 讻壮 讛专诪讘状诐 讻谉 讛诇讻讛 讙壮 砖诐 讘讚讬谉 讻讜驻讛 拽注专讛 注讬讬状砖) 讜讛讗讬 专爪讜谉 讘转讞诇转 转诇讬砖转 讛诪讬诐, 讜讚讗讬 讚诇讗 讘注讬 讘注诇讬诐 砖诇 讛驻讬专讜转, 讚诪讛 诇讛谞讬 讘注诇讬诐, 注诐 讛谞讬 诪讬诐 砖注讚讬讬谉 诇讗 谞驻诇讜 注诇 讛驻讬专讜转, 讗讘诇 诪讛 讚诪爪专讬讱 讛专诪讘状诐 讚注转 讘注诇讬诐, 讛讜讗 讘专爪讜谉 讛砖谞讬 砖讘砖注转 谞驻讬诇转 讛诪讬诐 注诇 讛驻讬专讜转, 讗讘诇 讛专讗讘状讚 讜讛专状砖 讜讻谉 专砖状讬 讜转讜住壮 讚驻诇讬讙讜 注诇 讛专诪讘状诐, 讜住状诇 讚讻诇 砖讛诪讬诐 谞转诇砖讜 讘专爪讜谉 诪讻砖讬专讬谉 讙诐 讘诇讗 砖讜诐 专爪讜谉 讘砖注转 讛谞驻讬诇讛 注诇 讛驻讬专讜转, 诇讗 砖讬讬讱 讻诇诇 讚注转 讘注诇讬诐 讜讗驻讬诇讜 讘讛讗讬 讚讬谞讗 讚讗诐 讗讬谉 转讞讬诇转谉 讘专爪讜谉 讜住讜驻谉 诇专爪讜谉 讚诪讻砖讬专讬诐 讚讗讝 谞诪讬 专拽 诪爪讚 砖讛诪讬诐 讬讛讬讜 讻转诇讜砖讬谉 诇讚注转 讘注讬谞谉 讛讗讬 专爪讜谉, 注讬讬谉 讘讛砖讙讛 砖谞讬壮 砖诇 讛专讗讘状讚 砖诐, 讜讗状讻 讙诐 讗讝 诇讗 诪爪讚 讛驻讬专讜转 讘注讬谞谉 讛讗讬 专爪讜谉 讗诇讗 诪爪讚 讛诪讬诐 砖讬转讞砖讘 注诇讬讛诐 诇砖讜诐 讚讘专 转诇讜砖, 注讬讬谉 诇注讬诇 讚祝 讟状讝 注状讗 专砖状讬 讚状讛 诇注谞讬谉 讛讻砖专 讝专注讬诐, 讜讗状讻 讘注诇 讛驻讬专讜转 诇讗 砖讬讬讱 诇讝讛 讻诇诇, 讗诇讗 专爪讜谉 砖诇 谞讜转谉 讛诪讬诐 讻讚讬 砖讬讛讬壮 诇讛诪讬诐 讚讬谉 转诇讜砖讬诐 诇专爪讜谉, 讛专讬 讚讛讗讬 驻诇讜讙转讗 砖讘讬谉 讛专诪讘状诐 诇专讗讘状讚, 讗讬 讘注讬谞谉 讚注转 讘注诇讬诐 讚讜拽讗, 转诇讜讬 讘驻诇讜讙转讗 讛砖谞讬讛 讗讬 讘注谞讬谉 讙诐 专爪讜谉 讘砖注转 谞驻讬诇转 讛诪讬诐 注诇 讛驻讬专讜转, 讜诇讻谉 讬讜转专 讛讜状诇 诇讛专砖讘状讗 诇讛砖讬讙 注诇 讛专诪讘状诐 讜诇讜诪专 讚诪讻讗谉 诪讜讻讞 讚诇讗 讘注讬谞谉 专爪讜谉 讻诇诇 讘砖注转 谞驻讬诇转 讛诪讬诐 注诇 讛驻讬专讜转, 讻讬 讛讜讗 讛注讬拽专 讜诪诪讬诇讗 讘讟诇 诪讛 砖讛爪专讬讱 讛专诪讘状诐 讚注转 讘注诇讬诐, 讚讛讗 讻讗谉 诇讗 讞讬砖讘 讻诇诇 注诇 讛驻讬专讜转, 诇讗 讛讘注诇讬诐 讜诇讗 讛讗讬 讟诪讗 砖专讜爪讛 诇讛讚讬讞 讗转 讬讚讬讜.


讗讘诇 讛诪注讬讬谉 讘专诪讘状诐 讬专讗讛 砖谞砖诪专 诪拽讜砖讬壮 讝讜 讚讝状诇 砖诐 讘讛诇壮 讬讜状讚 状驻讬专讜转 砖谞驻诇讜 诇转讜讱 讛诪讬诐 讜驻砖讟 讬讚讬讜 讜谞讟诇谉 诇讗 讛讜讻砖专讜, 讜讗诐 讞讬砖讘 砖讬讜讚讞讜 讬讚讬讜, 讛讜讻砖专讜 讘诪讬诐 砖讘讬讚讬讜 砖讛诪讬诐 砖讘讬讚讬讜 讜砖注诇 讛驻讬专讜转 讛专讬 讛谉 讻转诇讜砖讬谉 讘专爪讜谉状 注讻状诇, 讛谞讛 转专讗讛 讚讛专诪讘状诐 砖讬谞讛 诪诇砖讜谉 讛砖状住 讜讻壮 讜驻砖讟 讬讚讬讜 讜诇讗 讻壮 诪讬 砖讬讚讬讜 讟诪讗讜转, 讜讛讜讗 讻讚讬 砖诇讗 谞驻专砖 讚注诇 讗讚诐 讚注诇诪讗 拽讗讬, 讗诇讗 注诇 讛讘注诇讬诐 拽讗讬, 讜讛谞讛 讬讚讜注讛 住讘专转 驻住讬拽 专讬砖讗 讘诪注砖讛 砖讘转, 讚讻诇 砖诪转讻讜讬谉 诇讚讘专 讗讞讚 讜注状讻 谞注砖讛 注讜讚 讚讘专 讗讞专 讛专讬 讛讜讗 讻诪转讻讜讬谉 诇砖谞讬讛诐, 诪砖讜诐 讚讗状讗 讝讛 讘诇讗 讝讛, 讜讗状讻 诪讬 砖诪注诇讛 驻讬专讜转 诪转讜讱 讛诪讬诐 讻讬讜谉 讚讗状讗 诇讛注诇讜转谉 讘诇讬 诪讬诐 砖注诇讬讛诐 讗讬谉 诇讞诇拽 讜诇讜诪专 讚讻讬讜讜谉 诇讛注诇讜转 专拽 讛驻讬专讜转 讜诇讗 讛诪讬诐 砖注诇讬讛诐, 讜诇讻谉 诇讚注转 讻诇 讛谞讬 讛专讗砖讜谞讬诐 讙诐 讘讞诇讜拽讛 讛专讗砖讜谞讛 讚驻砖讟 讟诪讗 讗转 讬讚讬讜 诇讛讜爪讬讗 讗转 讛驻讬专讜转 讛讬壮 诇讛诐 砖驻讬专 讛讻砖专 诪讬诐, 讻讬 讻诪讜 砖讛注诇讛 讛驻讬专讜转 诇讚注转, 讛注诇讛 讛诪讬诐 砖注诇讬讛诐 讙状讻 诇讚注转 诪讻讞 住讘专转 驻住讬拽 专讬砖讗, 讗讘诇 诇专诪讘状诐 谞讬讞讗 讚谞讬讛讜 讚转诇讬砖转 讛诪讬诐 讛讜讛 诇讚注转 诪砖讜诐 驻住讬拽 专讬砖讗, 讗讘诇 讗谞谉 讘注讬谞谉 讙诐 谞驻讬诇转谉 注诇 讛驻讬专讜转 诇讚注转 讜诇讝讛 诇讬讻讗 讻讗谉 诪注砖讛 讛诪讜专讛 注诇 专爪讜谉 讜讚注转 砖讬转诇讞诇讞讜 讛驻讬专讜转 诪谉 讛诪讬诐, 讗讘诇 讘讞诇讜拽讛 砖谞讬讛 砖讘砖讘讬诇 砖讬讜讚讞讜 讬讚讬讜 驻砖讟 讗转 讬讚讬讜 讛专讬 讚讛注诇讛 诪讬诐 讘讬讚讜 诇讚注转 讜专爪讜谉, 讜讻讬讜谉 砖讛注诇讛 讛驻讬专讜转 注诪讛诐 讜讗状讗 砖诇讗 讬转诇讞诇讞讜 注状讬 讛诪讬诐 砖讘讬讚讜 讛专讬 讗讬讻讗 驻住讬拽 专讬砖讗 讙诐 诇讝讛 讜砖驻讬专 讛讜讻砖专讜, 讜诇讻谉 拽讜砖讬壮 讛专砖讘状讗 谞转讛驻讱 注诇讬讜 讜注诇 讚注诪讬壮 讚讗诐 谞讬讞讗 讚诇讗 讘注讬谞谉 讘注诇讬诐 注状讻 诪砖讜诐 讚住讙讬 讘专爪讜谉 转讞诇讛 注诇 转诇讬砖转 讛诪讬诐, 讜讝讗转 讗讬讻讗 讙诐 讘讞诇讜拽讛 讛专讗砖讜谞讛, 讘讟诪讗 砖驻砖讟 讗转 讬讚讬讜 诇讬讟讜诇 讛驻讬专讜转, 讜诪砖讜诐 讚讗状讗 诇讬讟讜诇 讛驻讬专讜转 讘诇讬 诪讬诐 砖注诇讬讛诐, 讜讚讜状拽.





砖注专讬 转讜专转 讘讘诇

(诇讗 讘 专砖"讬) 讚"讛 讜驻讬专讜转 讜讻讜' 讚讗讞砖讘讛 诇讛讱 谞驻讬诇转 驻讬专讜转 讜讻讜'.鈥斪曌涀� 驻讬专砖 专砖"讬 讘讞讙讬讙讛 讬讟 讗, 讜讗讞专讬讜 谞诪砖讻讜 讛专"砖 讜讛专注"讘 讘诪讻砖讬专讬谉 砖诐. 讜讗讬谞讬 讬讜讚注 爪讜专讱 讘讝讛, 讚讗驻讬' 讗诐 讗讬谉 讛谞驻讬诇讛 讞砖讜讘讛, 诪"诪 讛专讬 讛诪讬诐 砖注诇 讬讚讬讜 砖讞砖讘 诇讛讚讬讞谉, 讜讚讗讬 讞砖讜讘讬谉 讛诐, 讜讻砖讛讜讗 诪注诇讛 讗转 讬讚讬讜 诪谉 讛诪讬诐 诪讬诐 讗诇讜 诪讻砖讬专讬诐 讗转 讛驻讬专讜转.

